REGOLAMENT TA' IMPLIMENTAZZJONI TAL-KUMMISSJONI (UE) 2018/1690

tad-9 ta' Novembru 2018

li jimponi dazji kumpensatorji definittivi fuq l-importazzjonijiet ta' ċerti tajers pnewmatiċi ġodda jew b'wiċċ ġdid, ta' tip użat għall-karozzi tal-linja jew għat-trakkijiet u b'indiċi tat-tagħbija li jaqbeż il-121 li joriġinaw mir-Repubblika tal-Poplu taċ-Ċina u li jemenda r-Regolament ta' Implimentazzjoni tal-Kummissjoni (UE) 2018/1579 li jimponi dazju antidumping definittiv u jiġbor definittivament id-dazju proviżorji impost fuq l-importazzjonijiet ta' ċerti tajers pnewmatiċi, ġodda jew b'wiċċ ġdid, tal-lastiku, tat-tip użat għall-karozzi tal-linja jew għat-trakkijiet, b'indiċi tat-tagħbija li jaqbeż il-121, li joriġinaw mir-Repubblika tal-Poplu taċ-Ċina u li jħassar ir-Regolament ta' Implimentazzjoni (UE) 2018/163

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (“ir-Regolament bażiku”) (1), u b'mod partikolari l-Artikoli 15 u 24 (1) tiegħu,

Billi:

1. PROĊEDURA

1.1. Il-bidu

(1) Fl-14 ta' Ottubru 2017, il-Kummissjoni Ewropea (“il-Kummissjoni”) tat bidu għal investigazzjoni antisussidji fir-rigward tal-importazzjonijiet fl-Unjoni ta' ċerti tajers ġodda jew b'wiċċ ġdid tat-tip użat għall-karozzi tal-linja jew għat-trakkijiet, u b'indiċi tat-tagħbija li jaqbeż il-121, li joriġinaw mir-Repubblika tal-Poplu taċ-Ċina (“ir-RPĊ” jew “il-pajjiż ikkonċernat”). Il-bidu kien ibbażat fuq l-Artikolu 10 tar-Regolament bażiku. Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (“in-Notifika ta' Bidu”) (2).

(2) Il-Kummissjoni nediet l-investigazzjoni wara lment ippreżentat fit-30 ta' Awwissu 2017 mill-Koalizzjoni kontra l-importazzjonijiet żleali tat-tajers (“l-ilmentatur”) f'isem produtturi tal-Unjoni li jirrappreżentaw aktar minn 25 % tal-produzzjoni totali tal-Unjoni ta' ċerti tajers ġodda jew b'wiċċ ġdid tat-tip użat għall-karozzi tal-linja jew għat-trakkijiet, u b'indiċi tat-tagħbija li jaqbeż il-121 (“tajers TBR”). L-ilment kien fih evidenza ta' sussidjar u ta' dannu konsegwenti li kien biżżejjed sabiex jiġġustifika l-bidu tal-investigazzjoni.

(3) Qabel il-bidu tal-investigazzjoni antisussidji, il-Kummissjoni nnotifikat lill-Gvern taċ-Ċina (“GTĊ”) (3) li hija kienet irċeviet ilment iddokumentat kif suppost u stiednet lill-GTĊ għal konsultazzjonijiet f'konformità mal-Artikolu 10(7) tar-Regolament bażiku. Saru konsultazzjonijiet fl-10 ta' Ottubru 2017, iżda ma setgħet tintlaħaq l-ebda soluzzjoni bi qbil reċiproku.

(4) Fis-7 ta' Mejju 2018, il-Kummissjoni imponiet dazju anti-dumping proviżorju fuq l-importazzjonijiet tal-istess prodott li joriġinaw fir-RPĊ (4) (“ir-Regolament antidumping proviżorju”) f'investigazzjoni li kienet tnediet fil-11 ta' Awwissu 2017 (5) (“l-investigazzjoni antidumping parallela”). Sat-22 ta' Ottubru 2018, il-Kummissjoni imponiet dazju antidumping definittiv fuq importazzjonijiet tal-istess prodott li joriġina fir-RPĊ (6) (“ir-Regolament antidumping definittiv”) fl-investigazzjoni antidumping parallela. L-analiżi tad-dannu, il-kawżalità u l-interess tal-Unjoni mwettqa f'din l-investigazzjoni antisussidji u l-investigazzjoni antidumping parallela huma mutatis mutandis identiċi, peress li d-definizzjoni tal-industrija tal-Unjoni, il-produtturi tal-Unjoni inklużi fil-kampjun u l-perjodu tal-investigazzjoni huma l-istess fiż-żewġ investigazzjonijiet. L-elementi kollha rilevanti li jappartjenu għal dawn l-aspetti tqiesu wkoll fl-investigazzjoni preżenti.

1.1.1. Kummenti dwar il-bidu

(5) Il-GTĊ sostna li l-investigazzjoni jenħtieġ li ma titnediex minħabba li l-ilment ma kienx jissodisfa r-rekwiżiti evidenzjarji tal-Artikoli 11(2) u 11(3) tal-Ftehim tad-WTO dwar Sussidji u Miżuri Kumpensatorji u tal-Artikolu 10(2) tar-Regolament Bażiku. Skont il-GTĊ, ma kienx hemm biżżejjed evidenza ta' sussidji kumpensabbli, ta' dannu u ta' rabta kawżali bejn l-importazzjonijiet sussidjati u d-dannu.

(6) Il-Kummissjoni ma laqgħetx din il-pretensjoni. L-evidenza ppreżentata fl-ilment kienet tikkostitwixxi l-informazzjoni disponibbli b'mod raġonevoli għall-ilmentatur f'dak l-istadju. Kien biżżejjed li jintwera, fl-istadju tal-bidu, li l-allegati sussidji kienu kumpensabbli f'termini tal-eżistenza, l-ammont u n-natura tagħhom. L-ilment kien fih ukoll biżżejjed evidenza tal-eżistenza ta' dannu għall-industrija tal-Unjoni, li kien ikkawżat mill-importazzjonijiet issussidjati.

(7) Għall-kuntrarju ta' dak li ntqal mill-GTĊ, l-ilment ma kienx jiddependi biss fuq il-politika tal-industrija tat-tajers fl-2010, iżda kien fih ukoll (b'mod partikolari fil-punti 81 sa 92), għadd ta' dokumenti ta' politika, pjanijiet u katalogi oħrajn b'referenzi għall-industrija tat-tajers. Barra minn hekk, il-Kummissjoni (fejn xieraq) ibbażat ruħha fuq sorsi disponibbli oħrajn biex tikkonferma s-sussidjar allegat. Pereżempju, minħabba li l-awtoritajiet tal-Istati Uniti kienu għamlu determinazzjonijiet pubbliċi reċenti dwar uħud mill-miżuri, il-Kummissjoni bbażat ruħha wkoll fuq dan il-materjal f'dan l-istadju. Barra minn hekk, il-Kummissjoni sabet li kien utli li tinkludi referenza għal pjan ġdid ta' promozzjoni industrijali tal-provinċja ta' Hebei tat-2016, li kellha fil-fajl, iżda li ma kinitx imsemmija fl-ilment. Din l-evidenza addizzjonali, li hija disponibbli fil-fajl mhux kunfidenzjali tal-każ bħala parti mill-memorandum dwar is-suffiċjenza tal-evidenza, ikkonfermat u kkomplementat aktar l-allegazzjonijiet li saru fl-ilment fir-rigward tal-eżistenza u n-natura tas-sussidjar allegat. Sa fejn il-GTĊ indika xi nuqqasijiet fir-rigward tal-preċiżjoni u l-adegwatezza tal-ilment, il-Kummissjoni eżaminat dawn l-allegazzjonijiet matul l-investigazzjoni, u ma sabet ebda raġuni biex tiddubita l-allegazzjonijiet dwar l-eżistenza u l-firxa ta' sussidjar meta bdiet l-investigazzjoni.

(8) Wara d-divulgazzjoni finali, Hämmerling iddikjarat li l-Kummissjoni ma tistax tibda investigazzjoni b'referenza ġenerali għall-kodiċi NM mogħtija biss għall-informazzjoni. Skont Hämmerling, minkejja li l-kodiċijiet NM ma jorbtux fl-interpretazzjoni tagħhom, referenza ġenerali bħal din li tiddefinixxi l-prodott ikkonċernat ma tistax tiġi aċċettata, għaliex iddgħajjef iċ-ċertezza legali tal-partijiet interessati kollha, rigward jekk humiex se jaqgħu fil-kamp ta' applikazzjoni tal-investigazzjoni u tikkostitwixxi ksur dirett tal-Artikolu 41 tal-Karta tad-Drittijiet Fundamentali tal-Unjoni Ewropea (minn hawn' il quddiem “il-Karta”) u d-dritt għal amministrazzjoni tajba. Barra minn hekk, din ir-referenza u l-lingwaġġ mhux ċar b'referenza għal “tat-tip użat” twassal il-messaġġ li l-ambitu tal-investigazzjoni ma kienx ċert u seta' ġie estiż jew imnaqqas ulterjorment b'mod diskrezzjonarju fl-istadju aktar tard tal-investigazzjoni, u dan ifixkel id-dritt tas-smigħ tal-partijiet interessati.

(9) Fir-rigward ta' din id-dikjarazzjoni, il-Kummissjoni sabet li l-parti ma ssostanzjatx il-pretensjoni teoretika tagħha dwar kif l-użu tal-kodiċijiet tan-NM jagħmel ħsara liċ-ċertezza legali. Il-Kummissjoni mhijiex marbuta mill-kodiċijiet NM iżda mid-definizzjoni tal-prodott kif iddikjarata fin-Notifika ta' Bidu. Il-parti ma għamlet l-ebda pretensjoni li l-Kummissjoni ma rrispettatx id-definizzjoni tal-prodott kif iddikjarata fin-Notifika ta' Bidu. Għalhekk din il-pretensjoni ġiet miċħuda.

1.2. Reġistrazzjoni ta' importazzjonijiet

(10) L-ilmentatur ressaq talbiet għar-reġistrazzjoni tal-importazzjonijiet tal-prodott ikkonċernat li joriġinaw mir-RPĊ skont l-Artikolu 14(5) tar-Regolament antidumping bażiku u l-Artikolu 24(5) tar-Regolament bażiku fid-19 ta' Awwissu 2017 u fil-5 ta' Ottubru 2017 rispettivament.

(11) Fl-4 ta' Ottubru 2017, l-Assoċjazzjoni tal-Industrija tal-Industrija tal-Lastiku taċ-Ċina (China Rubber Industry Association, CRIA) u l-Kamra tal-Kummerċ tal-esportaturi u l-importaturi tal-Metalli, il-Minerali u l-Kimiki (China Chamber of Commerce of Metals, Minerals & Chemicals Importers & Exporters, CCCMC) issottomettiet kummenti dwar it-talba għar-reġistrazzjoni. Huma sostnew li t-talba naqset milli tissodisfa l-istandard evidenzjarju applikabbli billi ma kienx hemm evidenza ta' storja ta' dumping/sussidju, żieda sostanzjali fl-importazzjonijiet u li l-importazzjonijiet x'aktarx jimminaw serjament l-effetti rimedjali tad-dazju. Fid-19 ta' Ottubru 2017, il-Kummissjoni ospitat seduta ta' smigħ wara talba ta' CRIA, fejn din tenniet il-kummenti li kienet għamlet qabel.

(12) Fit-2 ta' Frar 2018, il-Kummissjoni ppubblikat ir-Regolament ta' Implimentazzjoni (UE) 2018/163 (ir-“Regolament dwar ir-reġistrazzjoni”) (7) li bih għamlet l-importazzjonijiet tal-prodott kkonċernat li joriġinaw mir-RPĊ suġġett għar-reġistrazzjoni mill-3 ta' Frar 2018 'il quddiem. Il-Kummissjoni qieset il-kummenti mill-partijiet interessati meta kienet qed tivvaluta l-validità tat-talba għar-reġistrazzjoni.

(13) Wara li r-reġistrazzjoni daħlet fis-seħħ, Hankook Group (8) sostna li d-drittijiet tad-difiża tiegħu kienu vjolati peress li l-ebda informazzjoni rigward l-intenzjoni tal-Kummissjoni li tagħmel l-importazzjonijiet tal-prodott ikkonċernat soġġetti għal reġistrazzjoni ma ġiet ikkomunikata lilu qabel id-dħul fis-seħħ tar-Regolament ta' reġistrazzjoni. Għal din ir-raġuni l-Hankook Group sostna li l-Artikolu 41 tal-Karta tad-Drittijiet Fundamentali tal-Unjoni Ewropea nkiser.

(14) Il-Kummissjoni osservat li l-infurmar minn qabel huwa obbligatorju skont l-Artikolu 30(2) tar-Regolament bażiku qabel l-impożizzjoni ta' miżuri definittivi. L-istess ma japplikax għal Regolament dwar ir-reġistrazzjoni, skont l-Artikolu 24(5) tar-Regolament bażiku. Dan l-Artikolu jipprevedi biss informazzjoni minn qabel lill-Istati Membri fi żmien debitu. Barra minn hekk, id-dritt għal smigħ skont l-Artikolu 41(2)(a) tal-Karta tad-Drittijiet Fundamentali tal-Unjoni Ewropea japplika biss għal miżuri avversi individwali. F'dan il-każ, il-Kummissjoni tat struzzjonijiet lill-awtoritajiet doganali tal-Unjoni biex jirreġistraw l-importazzjonijiet. Ir-Regolament ta' reġistrazzjoni mhuwiex miżura individwali li tolqot lil Hankook Group b'mod negattiv. Dan la kien indirizzat lill-Hankook Group u lanqas ma pproduċa effetti negattivi individwali għal dan il-grupp. F'dan ir-rigward, jenħtieġ li jiġi mfakkar ukoll li r-reġistrazzjoni tal-importazzjonijiet hija pass xieraq sabiex tippermetti l-impożizzjoni sussegwenti ta' dazji kontra importazzjonijiet reġistrati u tinforma kif xieraq lill-operaturi dwar l-obbligazzjoni potenzjali marbuta ma' dawk l-importazzjonijiet li tista' tiġġarrab f'każ ta' miżuri definittivi. Għalhekk, la d-drittijiet tad-difiża tal-Hankook Group u lanqas l-Artikolu 41 tal-Karta tad-Drittijiet Fundamentali tal-Unjoni Ewropea ma nkisru permezz tan-nuqqas li jiġi infurmat il-Hankook Group qabel id-deċiżjoni tar-reġistrazzjoni.

1.3. Perjodu ta' investigazzjoni u perjodu taħt kunsiderazzjoni

(15) L-investigazzjoni tas-sussidjar u tad-dannu kopriet il-perjodu mill-1 ta' Lulju 2016 sat-30 ta' Ġunju 2017 (“il-perjodu ta' investigazzjoni” jew il-“PI”). L-eżami tat-tendenzi rilevanti għall-valutazzjoni tad-dannu kopra l-perjodu mill-1 ta' Jannar 2014 sa tmiem Ġunju 2017 (“il-perjodu kkunsidrat”).

1.4. Partijiet interessati

(16) Fl-Avviż ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lil produtturi magħrufa oħrajn tal-Unjoni, lill-produtturi esportaturi magħrufa u lill-GTĊ, lill-importaturi, il-fornituri u l-utenti magħrufa, lin-negozjanti, kif ukoll lil assoċjazzjonijiet magħrufa li huma mħassba dwar il-bidu tal-investigazzjoni u stednithom jieħdu sehem.

(17) Il-partijiet interessati kellhom opportunità jikkummentaw dwar il-bidu tal-investigazzjonijiet u jitolbu seduta ta' smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali.

(18) Żewġ produtturi tal-Unjoni, irrappreżentati mill-ilmentatur, ħadu din l-opportunità biex jitolbu lill-Kummissjoni li isimhom jinżamm kunfidenzjali għaliex beżgħu li jistgħu jiffaċċjaw ritaljazzjoni mill-klijenti jew mill-kompetituri kkonċernati minn din l-investigazzjoni, f'konformità mal-Artikolu 29(1) tar-Regolament bażiku. Barra minn hekk, sussegwentement żewġ produtturi tal-Unjoni oħra li kkooperaw talbu l-istess status.

(19) Il-Kummissjoni eżaminat il-mertu ta' kull talba għall-kunfidenzjalità. Hija stabbilixxiet li kien hemm tabilħaqq evidenza ta' possibbiltà sinifikanti ta' ritaljazzjoni f'kull każ, u aċċettat li l-ismijiet ta' dawn il-kumpaniji jenħtieġ li ma jiġux divulgati.

(20) Żewġ produtturi esportaturi, il-Giti Group (9) u ċ-China National Tire Group (10), sostnew li l-anonimità ta' żewġ produtturi tal-Unjoni rrappreżentati mill-ilmentatur jistgħu jaffettwaw serjament d-dritt għad-difiża tal-partijiet billi mhuwiex possibbli li jiġi vverifikat li l-ilmentatur effettivament jirrappreżenta aktar minn 25 % tal-produzzjoni totali tal-Unjoni. Barra minn hekk, l-anonimità ma tippermettix lill-partijiet interessati li jkunu jafu f'liema livell (11) l-ilmentatur hu attiv u b'hekk, biex jikkummentaw dwar id-dannu materjali li jista' jġarrab minħabba l-esportazzjonijiet Ċiniżi tal-prodott ikkonċernat lejn l-Unjoni. Barra minn hekk, il-Giti Group sostna li, skont l-ilmentatur il-produzzjoni tal-Unjoni fil-Livell 3 kienet tirrappreżenta biss 16 % tal-produzzjoni totali tal-Unjoni. Fl-aħħar nett, il-Giti Group u ċ-China National Tire Group argumentaw li l-kunfidenzjalità tostakola lill-partijiet interessati milli jkunu jafu jekk il-produtturi tal-Unjoni fil-kampjun humiex relatati ma' produtturi esportaturi Ċiniżi.

(21) Fid-dawl ta' dawn il-kummenti, il-Kummissjoni vvalutat mill-ġdid il-verżjoni mhux kunfidenzjali tal-ilment iżda waslet għall-konklużjoni li l-verżjoni disponibbli għall-ispezzjoni mill-partijiet interessati ppermettiet biżżejjed lill-partijiet interessati biex jivvalutaw ir-rekwiżiti permanenti li fuqhom hija bbażata din l-investigazzjoni. Fi kwalunkwe każ, il-Kummissjoni nnutat li jekk l-ilmentatur jagħmilx parti minn livell ta' suq partikolari mhuwiex determinanti għas-sejba ta' pożizzjoni billi l-pożizzjoni hija vvalutata fuq il-bażi tal-produzzjoni totali (irrispettivament minn kull segmentazzjoni ta' saff) tal-prodott ikkonċernat. Fl-aħħar nett, il-Kummissjoni osservat li ma kienx hemm biżżejjed evidenza jew spjegazzjoni pprovduta dwar kif in-nuqqas ta' għarfien ta' rabtiet potenzjali bejn l-ilmentaturi anonimi u l-produtturi esportaturi Ċiniżi jimpedixxu d-drittijiet ta' difiża tal-partijiet interessati. Il-Kummissjoni stiednet lill-partijiet interessati jipprovdu dawn l-evidenza jew spjegazzjonijiet, iżda ma ngħatat l-ebda evidenza oħra. Għalhekk, it-talbiet li tressqu biex ma tingħatax il-konfidenzjalità ġew irrifjutati.

(22) L-Artikolu 29 tar-Regolament bażiku jistipula li l-Kummissjoni ma tista' tiddivulga l-ebda informazzjoni li titqies li hija ta' natura kunfidenzjali meta tintwera kawża tajba mingħajr permess speċifiku mingħand il-fornitur ta' din l-informazzjoni. Il-Kummissjoni qieset li l-verżjoni miftuħa tal-ilment ippermetta li l-partijiet interessati li jivvalutaw ir-rekwiżiti permanenti. Barra minn hekk, jekk l-ilmentatur jagħmilx parti minn livell ta' suq partikolari huwa irrilevanti peress li l-pożizzjoni tiġi vvalutata fuq il-bażi tal-produzzjoni totali (irrispettivament minn kwalunkwe segmentazzjoni ta' saffi). Fl-aħħar nett, il-Kummissjoni ma kinitx konvinta mill-argument li n-nuqqas ta' għarfien ta' rabtiet potenzjali bejn l-ilmentaturi anonimi u l-produtturi esportaturi Ċiniżi jimpedixxi d-drittijiet ta' difiża tal-partijiet interessati. Għalhekk, it-talbiet li tressqu biex ma tingħatax il-konfidenzjalità ġew irrifjutati.

1.5. Il-kampjunar

(23) Fin-Notifika ta' Bidu, il-Kummissjoni ddikjarat li hija tista' tieħu kampjuni mill-partijiet interessati skont l-Artikolu 27 tar-Regolament bażiku.

1.5.1. Produtturi tal-Unjoni

(24) Fin-Notifika ta' Bidu, il-Kummissjoni ddikjarat li kienet għażlet b'mod preliminari kampjun ta' produtturi tal-Unjoni fuq il-bażi tal-ogħla volumi rappreżentattivi tal-produzzjoni u tal-bejgħ filwaqt li żgurat firxa ġeografika. Hija stiednet lill-partijiet interessati biex jagħtu l-kummenti tagħhom dwar dan il-kampjun proviżorju.

(25) Erba' partijiet interessati ssottomettew kummenti dwar il-kampjun proviżorju (iċ-China National Tire Group; il-Giti Group; is-CRIA u s-CCCMC). B'mod partikolari, huma qiesu li s-segmentazzjoni tas-suq fi tliet livelli ma kinitx riflessa debitament fil-kampjun proviżorju, u li l-kampjun jenħtieġ li jirrifletti kemm jista' jkun il-perċentwal tal-produzzjoni u l-bejgħ tal-livell 1, il-livell 2 u l-livell 3 mill-produzzjoni u l-bejgħ totali tal-Unjoni.

(26) B'żieda ma' dan il-kumment, fil-25 ta' Settembru 2017 il-Kummissjoni talbet lill-produtturi tal-Unjoni biex jipprovdu informazzjoni addizjonali dwar il-livelli, bil-ħsieb li tistabbilixxi kampjun rivedut tal-produtturi tal-Unjoni.

(27) Il-produtturi tal-Unjoni li kkoperaw li rrispondew għall-kwestjonarju tal-kampjun jinkludu Intrapriżi Żgħar u ta' Daqs Medju (“SMEs”) (12) kif ukoll oħrajn kbar, u jirrappreżentaw aktar minn 50 % tat-total stmat tal-produzzjoni u l-bejgħ tal-Unjoni.

(28) Sabiex ikun stabbilit kampjun definittiv, il-Kummissjoni ħadet inkunsiderazzjoni l-frammentazzjoni tas-settur tat-tajers fost il-livelli differenti, filwaqt li żgurat li t-tliet livelli kollha ġew koperti mill-kumpaniji fil-kampjun. Barra minn hekk, sabiex jiġi żgurat li s-sitwazzjoni tal-SMEs kienet ġiet riflessa b'mod xieraq fl-analiżi tad-dannu, peress li dawn jirrappreżentaw madwar 15 % tal-volumi totali fl-Unjoni tal-bejgħ mill-produtturi tal-Unjoni, il-Kummissjoni kkunsidrat li l-SMEs jenħtieġ li jiġu rappreżentati wkoll fil-kampjun.

(29) Ħdax-il produttur tal-Unjoni kienu inklużi fil-kampjun fuq il-bażi ta': — ir-rappreżentattività kumplessiva f'termini tad-daqs tal-volum ta' produzzjoni u bejgħ tal-prodott ikkonċernat fis-sena 2016; — ir-rappreżentattività tal-livelli f'termini tad-daqs tal-volum ta' produzzjoni tal-prodott ikkonċernat fis-sena 2016; — il-firxa ġeografika; kif ukoll; — ir-rappreżentattività tal-produtturi tal-Unjoni f'termini ta' daqs, jiġifieri bejn l-SMEs u kumpaniji akbar.

(30) Il-produtturi tal-Unjoni fil-kampjun jinkludu kemm il-kumpaniji l-kbar kif ukoll l-SMEs. Il-produtturi tal-Unjoni magħżula kienu bbażati f'sitt Stati Membri li flimkien kienu jirrappreżentaw aktar minn 36 % tal-produzzjoni u l-bejgħ tal-Unjoni rrapportati mill-produtturi tal-Unjoni li kkooperaw.

(31) Fit-22 ta' Diċembru 2017, wieħed mill-produtturi tal-Unjoni fil-kampjun, il-produttur Pollakk Geyer & Hosaja, informa lill-Kummissjoni li kien iddeċieda li ma jibqax jikkoopera mal-investigazzjoni. Il-perċentwali msemmija fil-premessa (30) hawn fuq mhumiex affettwati mill-irtirar ta' dan il-produttur minħabba li l-produzzjoni tiegħu tirrappreżenta inqas minn 0,1 % tal-produzzjoni totali tal-Unjoni. Għaldaqstant, il-Kummissjoni kkonkludiet li l-kampjun finali għadu rappreżentattiv tal-industrija tal-Unjoni.

(32) Fl-aħħar nett, il-Giti Group afferma li l-Kummissjoni missha temmet din l-investigazzjoni immedjatament minħabba li fil-livell proċedurali l-preselezzjoni tal-kampjun tal-produtturi tal-Unjoni saret b'mod żbaljat. Il-Kummissjoni fakkret li s-selezzjoni proviżjorja ta' kampjun ta' produtturi tal-Unjoni hija legalment possibbli u twassal għal investigazzjoni effettiva bi skadenzi qosra. Kif intwera fil-premessi (26) sa (30), il-kampjun provviżorju nbidel wara kummenti minn partijiet interessati. Għaldaqstant, din it-talba ġiet miċħuda.

1.5.2. Importaturi

(33) Sabiex tiddeċiedi jekk il-kampjunar kienx neċessarju u, jekk iva, biex tagħżel kampjun, il-Kummissjoni talbet lil xi importaturi li mhumiex relatati biex jipprovdu l-informazzjoni speċifikata fin-Notifika ta' Bidu. Ippreżentaw ruħhom ħames importaturi li jimpurtaw madwar 430 000 unità mir-RPĊ. Ġew inklużi fil-kampjun żewġ kumpaniji li jammontaw għal [70 % - 90 %] tal-importaturi li ppreżentaw formola tal-kampjunar.

1.5.3. Produtturi esportaturi

(34) Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi kollha fir-RPĊ sabiex jipprovdu l-informazzjoni speċifikata fin-Notifika ta' Bidu. Barra minn hekk, hija talbet lill-awtoritajiet tar-RPĊ sabiex jidentifikaw u/jew jikkuntattjaw produtturi esportaturi oħrajn, jekk ikun hemm, li jistgħu jkunu interessati li jieħdu sehem fl-investigazzjoni.

(35) Erba' u erbgħin produttur esportatur/grupp ta' produtturi esportaturi fil-pajjiż ikkonċernat ipprovdew l-informazzjoni mitluba u qablu li jiġu inklużi fil-kampjun. F'konformità mal-Artikolu 27(1)(b) tar-Regolament bażiku, il-Kummissjoni għażlet il-kampjun li ġej ta' erba' gruppi ta' produtturi esportaturi abbażi tal-akbar volum rappreżentattiv ta' esportazzjonijiet lejn l-Unjoni li seta' jiġi investigat b'mod raġonevoli fiż-żmien disponibbli: — China National Tire Group, iċ-Ċina; — Giti Group, iċ-Ċina; — Hankook Group, iċ-Ċina; — Xingyuan Group, iċ-Ċina.

(36) Il-gruppi ta' produtturi esportaturi inklużi fil-kampjun kienu jirrappreżentaw aktar minn 50 % tal-importazzjonijiet totali tal-prodott ikkonċernat lejn l-Unjoni.

(37) F'konformità mal-Artikolu 27(2) tar-Regolament bażiku, il-produtturi esportaturi kollha magħrufa kkonċernati, kif ukoll il-GTĊ, ġew ikkonsultati dwar l-għażla tal-kampjun.

(38) Kummenti dwar il-kampjun propost ġew riċevuti mill-Assoċjazzjoni Ewropea tal-Produzzjoni ta' Wċuħ Ġodda (il-European Retreading Association, “BIPAVER”), li stqarret li l-kampjun li ntgħażel fl-aħħar seta' jwassal għal żbilanċ qawwi fit-taħlita tal-prodotti bejn it-tajers tal-livell 2 u dawk tal-livell 3. Fil-fehma tagħhom, il-prezzijiet medji tal-importazzjoni setgħu ma jirriflettux preċiżament il-parti mill-volumi ta' importazzjoni li huma l-aktar dannużi għall-industrija tal-Unjoni. Għalhekk, huma ħeġġew lill-Kummissjoni biex tirrivaluta u temenda l-kampjun.

(39) Il-Kummissjoni vvalutat jekk kienx ikun prattikament fattibbli li l-kampjun jikber aktar. Hija fakkret li l-gruppi tal-produtturi esportaturi magħżula fil-kampjun kienu jikkonsistu minn: (1) tlettax (13)-il entità legali li kienu involuti fil-produzzjoni u fil-bejgħ domestiku tal-prodott ikkonċernat; (2) żewġ esportaturi relatati li jinsabu barra mill-Unjoni; u (3) aktar minn 10 importaturi relatati li jinsabu fl-Unjoni. Id-data pprovduta minn kull waħda minn dawn l-entitajiet kellha tiġi pproċessata u vverifikata. Għalhekk, il-Kummissjoni kkunsidrat li aktar prodotturi esportaturi ma setgħux raġonevolment jiġu investigati fiż-żmien disponibbli.

(40) BIPAVER ikkunsidrat ukoll li tnejn mill-kumpaniji fil-kampjun ma kinux riċevituri rappreżentattivi ta' sussidji kumpensatorji għax għandhom il-kwartieri ġenerali u xi faċilitajiet ta' produzzjoni tagħhom barra r-RPĊ.

(41) Il-Kummissjoni nnutat li l-fatt li kumpanija individwali tista' ma tkunx irċeviet direttament tip speċifiku ta' sussidju allegat ma rrendiex il-kampjun f'wieħed mhux rappreżentattiv, minħabba li l-għan tal-kampjun kien li jirrappreżenta l-industrija globali tat-tajers fir-RPĊ fir-rigward tal-eliġibbiltà għat-tipi kollha ta' allegati sussidji. L-erba' gruppi ta' produtturi esportaturi fil-kampjun kienu rappreżentattivi f'termini ta' eliġibbiltà għas-sussidji allegati fl-ilment. B'hekk, il-Kummissjoni kienet tal-fehma li l-kampjun magħżul jirrappreżenta bażi xierqa għall-eżaminazzjoni tal-eżistenza u l-firxa tal-allegat sussidjar.

(42) B'hekk, il-kampjun propost huwa konformi mal-Artikolu 27(1)(b) tar-Regolament bażiku. Għalhekk, il-Kummissjoni ddeċidiet li żżomm il-kampjun propost bħala l-kampjun finali.

(43) Apparti l-erba' produtturi esportaturi fil-kampjun, sitt produtturi esportaturi ddikjaraw li, f'każ li ma jintgħażlux biex ikunu parti mill-kampjun, jixtiequ jirċievu kwestjonarju u formoli oħra ta' talba sabiex jitolbu eżami individwali skont l-Artikolu 27(3) tar-Regolament bażiku. Kif mitlub, il-Kummissjoni bagħtet kwestjonarji lil dawn is-sitt produtturi esportaturi. Madankollu, l-ebda wieħed minnhom ma wieġeb għall-kwestjonarji.

1.6. Tweġibiet għall-kwestjonarju u żjarat ta' verifika

(44) Il-Kummissjoni bagħtet kwestjonarji lill-erba' produtturi esportaturi Ċiniżi inklużi fil-kampjun; il-produtturi esportaturi mhux fil-kampjun kif ukoll il-produtturi tal-Unjoni inklużi fil-kampjun.

(45) Waslu tweġibiet għall-kwestjonarju mingħand l-erba' produtturi esportaturi Ċiniżi fil-kampjun u mingħand 10 produtturi tal-Unjoni fil-kampjun. L-ebda produttur esportatur mhux fil-kampjun ma bagħat tweġiba għall-kwestjonarju.

(46) Intbagħat kwestjonarju lill-GTĊ. Huwa inkluda kwestjonarji speċifiċi għaċ-China Development Bank (“CDB”), l-Export Import Bank of China (“EXIM”), l-Agricultural Bank of China (“ABC”), il-Bank of China (“BOC”), u l-Export Chinese Credit Insurance Credit Corporation (“Sinosure”). Dawk l-istituzzjonijiet finanzjarji kienet saret referenza għalihom speċifikament fl-ilment bħala korpi pubbliċi jew korpi li ngħataw id-direzzjoni u ġew fdati sabiex jagħtu s-sussidji. Barra minn hekk, il-GTĊ intalab jibgħat il-kwestjonarju speċifiku għall-istituzzjonijiet finanzjarji lil kull istituzzjoni finanzjarja oħra li pprovdiet self jew krediti tal-esportazzjoni lill-kumpaniji fil-kampjun, jew lix-xerrejja tal-kumpaniji fil-kampjun. Il-GTĊ intalab ukoll li jiġbor xi tweġibiet mogħtija minn dawn l-istituzzjonijiet finanzjarji u li jibgħathom direttament lill-Kummissjoni.

(47) Barra minn hekk, il-kwestjonarju għall-GTĊ inkluda kwestjonarji speċifiċi għal dawk il-produtturi ta' lastiku naturali, lastiku sintetiku, iswed tal-karbonju u korda tan-najlon li, skont l-ilment, ipprovdew inputs għal remunerazzjoni inqas minn dik adegwata lill-kumpaniji fil-kampjun, jiġifieri Sinopec, Sinopec Baling Co., Chemchina, Shandong Haohua, Jiangxi Blackcat Carbon Black Co., Ltd, Hangzhou Zhongce Qingquan Industrial Co., Ltd u Suqian Junma Tyre Cord Company Limited. Barra minn hekk, il-GTĊ intalab jibgħat dak il-kwestjonarju speċifiku lill-produtturi u d-distributuri kollha l-oħra tal-materja prima inkwistjoni li kienu pprovdew materjal lill-kumpaniji fil-kampjun. Il-GTĊ kien mitlub ukoll li jiġbor it-tweġibiet ipprovduta minn dawn il-produtturi u li jibgħathom direttament lill-Kummissjoni.

(48) Il-Kummissjoni rċeviet tweġibiet għall-kwestjonarju mingħand il-GTĊ, li kienu jinkludu tweġibiet għall-kwestjonarju speċifiku mingħand l-EXIM, BOC, ABC u Sinosure.

(49) Il-Kummissjoni fittxet u vverifikat l-informazzjoni kollha meqjusa neċessarja għad-determinazzjoni ta' sussidju, ta' dannu u ta' interess tal-Unjoni. Saret żjara ta' verifika fil-bini tal-Ministeru Ċiniż tal-Kummerċ, li matulha pparteċipaw ukoll uffiċjali minn ministeri rilevanti oħrajn. Barra minn hekk, matul din iż-żjara ta' verifika kien hemm preżenti rappreżentanti mill-istituzzjonijiet finanzjarji li ġejjin; — l-Export Import Bank of China, Beijing, iċ-Ċina; — l-Agricultural Bank of China, Beijing, iċ-Ċina; — il-Bank Of China, Beijing, iċ-Ċina. — Sinosure, Beijing, iċ-Ċina.

(50) Barra minn hekk, saru żjarat ta' verifika skont l-Artikolu 26 tar-Regolament bażiku fil-bini tal-kumpaniji li ġejjin: Produtturi tal-Unjoni fil-kampjun — Good Year Firma Oponiarska, il-Polonja; — Wetest, ir-Repubblika Ċeka; — B.R.P. Pneumatici, l-Italja; — Banden plant, in-Netherlands; — Marangoni SpA Ltd, l-Italja; — Roline N.V., in-Netherlands; — erba' produtturi tal-Unjoni li talbu kunfidenzjalità. Importaturi mhux relatati inklużi fil-kampjun fl-Unjoni — Heuver Bandengroothandel B.V, il-Pajjiżi l-Baxxi; — Hämmerling The Tyre Company GmbH, il-Ġermanja. Produtturi fir-RPĊ inklużi fil-kampjun China National Tire Group, iċ-Ċina; — Aeolus Tyre Co. Ltd., Jiaozuo, ir-RPĊ; — Beijing Rubber Research and Design Institute, Beijing, ir-RPĊ; — Chemchina Corporation, Beijing, ir-RPĊ; — Chemchina Finance, Beijing, ir-RPĊ; — China National Tire & Rubber Co. Ltd., Beijing, ir-RPĊ; — Aeolus Tyre (Taiyuan) Co., Ltd (13)., Taiyuan, ir-RPĊ; — Chonche Auto Repair Group Co. Ltd., Beijing, ir-RPĊ; — Henan Tyre Group Co. Ltd, Jiaozuo, PRC; — Yanzhou Ruiyuan Rubber Plastic Co. Ltd.:, Jining, ir-RPĊ; — Yinhe Power Plant Co. Ltd., Jining, ir-RPĊ; — QingdaoYellow Sea (Rubber) Group Co. Ltd., Qingdao, ir-RPĊ; — Qingdao Yellow Sea Rubber Co. Ltd., Qingdao, ir-RPĊ; — Pirelli Tyre Co. Ltd., Jining, ir-RPĊ (14). Il-Giti Group: — Giti Tire (China) Investment Co., Shanghai, ir-RPĊ; — Giti Tire (Anhui) Co. Ltd., Hefi, PRC; — GITI Radial Tire (Anhui) Ltd., Hefei, ir-RPĊ; — Anhui Prime Cord Fabrics Company Ltd., Hefei, ir-RPĊ; — Giti Tire (Hualin) Co. Ltd., Hualin, ir-RPĊ; — Giti Tire (Fujian) Co. Ltd., Fujian, ir-RPĊ; — GITI Tire (Yinchuan) Co. Ltd., Yinchuan, ir-RPĊ; — GITI Greatwall Tire (Yinchuan) Co. Ltd., Yinchuan, ir-RPĊ; — GITI Tyre (Chongqing) Company Ltd., Chongqing, ir-RPĊ; — GITI Steel Cord (Hubei) Company Ltd., Hubei, ir-RPĊ; — 3S Engineering Shanghai Company Ltd., Shanghai, ir-RPĊ; — Seyen Machinery (Shanghai) Company Ltd., Shanghai, ir-RPĊ. Il-Hankook Group: — Shanghai Hankook Tire Sales Co. Ltd., Shanghai, ir-RPĊ; — Chongqing Hankook Tire Co. Ltd., Chongqing, ir-RPĊ; — Jiangsu Hankook Tire Co. Ltd., Jiangsu, ir-RPĊ; Ix-Xingyuan Group: — Xingyuan Tyre Co. Ltd., Dongying, ir-RPĊ; — Guangrao Xinhongyuan Tyre Co. Ltd., Dongying, ir-RPĊ; — Xingyuan International Tyre Co. Ltd., Dongying, ir-RPĊ; — Guangda Tyre Co Ltd., Dongying, ir-RPĊ.

1.7. L-ebda impożizzjoni ta' miżuri proviżorji u proċedura sussegwenti

(51) Minħabba li kienet imponiet miżuri proviżorji fil-każ parallel ta' anti-dumping f'Mejju 2018, il-Kummissjoni ddeċidiet li ma timponix miżuri proviżorji fil-każ preżenti. Fit-13 ta' Lulju 2018, il-partijiet interessati kollha rċevew Dokument ta' Informazzjoni li jiddeskrivi s-sejbiet preliminari tal-Kummissjoni dwar l-allegati skemi ta' sussidju u l-konklużjonijiet preliminari tal-Kummissjoni f'dak li għandu x'jaqsam mad-dannu, il-kawżalità u l-interess tal-Unjoni, kif stabbilit fir-Regolament antidumping provviżorju.

(52) Bosta partijiet interessati għamlu sottomissjonijiet bil-miktub dwar id-dokument ta' informazzjoni. Dawk il-partijiet li għamlu talba, ngħataw l-opportunità li jinstemgħu.

(53) Wara d-divulgazzjoni tad-Dokument ta' Informazzjoni, Pirelli Tyre Co. Ltd. affermat li jenħtieġ li ma titqiesx bħala kumpanija relatata ta' China National Tire & Rubber Co. Ltd. (“CNRC”). F'dan is-sens, Pirelli Tyre Co. Ltd. ma qablitx mal-applikazzjoni tal-Artikolu 127 tal-Att ta' Implimentazzjoni tal-Kodiċi Doganali (UE) 2015/2447 (il-“Kodiċi Doganali tal-Unjoni”) għall-fini tal-kalkolu ta' ammont medju ponderat ta' sussidjar għall-kumpaniji relatati. Minflok, Pirelli Tyre Co. Ltd. irreferiet għad-definizzjoni tal-Artikolu 16 tal-Ftehim tal-ASCM, li jirrikjedi l-kontroll ta' kumpanija waħda fuq oħra, sabiex tiġi stabbilita r-relazzjoni bejn il-kumpaniji. Pirelli Tyre Co. Ltd. imbagħad argumentat li Pirelli Tyre Co. Ltd. ma kenitx tikkwalifika bħala kumpanija relatata skont dan l-istandard, billi hija allegatament ma kenitx ikkontrollata mis-CNRC. Barra minn hekk, Pirelli Tyre Co. Ltd. innutat li r-Regolament bażiku ma kien jagħmel l-ebda referenza għall-Kodiċi Doganali tal-Unjoni.

(54) Il-Kummissjoni fakkret li l-Artikolu 16 tal-Ftehim ASCM huwa rifless fl-Artikolu 9(2) tar-Regolament bażiku. Madankollu, iż-żewġ Artikoli jirreferu biss għad-definizzjoni tal-industrija tal-Unjoni u għar-relazzjoni tal-produtturi tal-Unjoni mal-produtturi esportaturi. F'dak il-kuntest, produttur tal-Unjoni jista' jitneħħa mid-definizzjoni tal-industrija tal-Unjoni jekk ikun ikkontrollat minn produttur esportatur. B'kuntrast, kemm il-Ftehim tal-ASCM kif ukoll ir-Regolament bażiku ma jgħidu xejn dwar il-metodu ta' kif tiġi evalwata r-relazzjoni bejn il-produtturi esportaturi bil-għan li jiġi stabbilit l-ammont ta' sussidju. Sabiex jiġi żgurat li l-miżuri jkunu jistgħu jiġu infurzati b'mod effettiv, b'mod partikolari biex jiġi evitat li l-esportazzjonijiet jitwasslu permezz ta' kumpanija relatata bl-anqas dazju, hija l-prattika tal-Kummissjoni li tistabbilixxi r-relazzjoni bejn il-produtturi esportaturi permezz tal-kriterji stabbiliti fl-Artikolu 127 tal-Att ta' Implimentazzjoni tal-Kodiċi Doganali tal-Unjoni (UE) 2015/2447 tal-24 ta' Novembru 2015. Dan ġie kkomunikat b'mod ċar lill-partijiet kollha fin-Notifika ta' bidu fil-bidu tal-proċediment. Barra minn hekk, ir-referenza għall-Artikolu 127 tal-Att dwar l-Implimentazzjoni tal-Kodiċi Doganali tal-Unjoni tinsab espliċitament fl-Artikolu 2(1) tar-Regolament bażiku dwar l-Antidumping (15) u l-Kummissjoni jenħtieġ li jkollha l-istess trattament ta' partijiet kemm f'każijiet antidumping kif ukoll f' każijiet antisussidji (16).

(55) L-Artikolu 127(d) tal-Kodiċi Doganali jistabbilixxi li żewġ persuni għandhom jitqiesu li jkunu relatati jekk: parti terza tkun tippossjedi jew tikkontrolla jew iżżomm direttament jew indirettament 5 % jew aktar tal-istokk jew l-ishma li jivvutaw jew tat-tnejn. CNRC hija l-akbar azzjonist ta' Pirelli Tyre Co. Ltd. Matul il-perjodu ta' investigazzjoni, hija kellha 65 % tal-ishma. Sal-lum, għad għandha 46 % tal-ishma. Għalhekk, fil-kuntest ta' din l-investigazzjoni, Pirelli Tyre Co. Ltd. u s-CNRC jitqiesu li huma relatati. Għalhekk id-dikjarazzjoni ġiet miċħuda.

(56) Pirelli Tyre Co. Ltd. ikkumentat ukoll li jenħtieġ li titqies biss bħala parti li kkooperat, u mhux bħala produttur esportatur, peress li l-kumpanija waqqfet il-produzzjoni tal-prodott ikkonċernat f'Novembru 2017.

(57) Il-Kummissjoni stabbiliet li Pirelli Tyre Co. Ltd. kienet produttur esportatur matul il-perjodu kollu ta' investigazzjoni. Il-fatt li sussegwentement il-kumpanija waqqfet il-produzzjoni ma jbiddilx ir-riżultat tal-investigazzjoni. L-istqarrija kienet għalhekk irrifjutata.

(58) Wara d-divulgazzjoni finali Pirelli tenniet id-dikjarazzjoni tagħha li hi tiffunzjona b'mod indipendenti miċ-China National Tire Group. Madankollu, l-ebda waħda mill-pretensjonijiet ma kienet sostanzjata b'evidenza addizzjonali. B'mod partikolari, Pirelli ma kkontestax l-istruttura tas-sjieda deskritta mill-Kummissjoni fl-Anness 2 tad-divulgazzjoni finali tagħha. Għalhekk il-Kummissjoni rrifjutat din il-pretensjoni.

(59) Il-Kummissjoni kompliet tfittex u tivverifika l-informazzjoni kollha li dehrilha li kienet meħtieġa għall-konklużjonijiet definittivi tagħha.

(60) Minħabba li l-perjodu ta' dannu u l-perjodu ta' investigazzjoni huma l-istess bħal fl-investigazzjoni antidumping parallela, fl-1 ta' Ġunju 2018 il-Kummissjoni infurmat lill-partijiet interessati li l-informazzjoni u l-kummenti sottomessi dwar id-dannu fil-qafas tal-investigazzjoni antidumping kienu se jitqiesu wkoll għal din l-investigazzjoni. L-ebda waħda mill-partijiet ma opponiet dan l-approċċ.

(61) Fl-24 ta' Lulju 2018, il-partijiet tal-investigazzjoni antidumping parallela rċevew id-divulgazzjoni finali tal-fatti u l-kunsiderazzjonijiet essenzjali li fuq il-bażi tagħhom kien maħsub li jiġi impost dazju antidumping definittiv fuq l-importazzjonijiet tal-prodott ikkonċernat fl-Unjoni. Barra minn hekk il-partijiet interessati rċevew divulgazzjoni addizzjonali fl-10 ta' Settembru 2018. Kif deskritt fil-premessa (60) hawn fuq, il-kummenti ppreżentati fil-qafas ta' din id-divulgazzjoni kienu, sa fejn kienu jikkonċernaw id-dannu, il-kawżalità u l-interess tal-Unjoni meqjusa b'mod sħiħ f'din l-investigazzjoni u, fejn xieraq, ġew ikkunsidrati u riflessi fis-sejbiet ta' din l-investigazzjoni.

1.8. Id-divulgazzjoni finali

(62) Fit-28 ta' Settembru 2018, il-Kummissjoni infurmat lill-partijiet kollha bil-fatti u l-kunsiderazzjonijiet essenzjali li fuq il-bażi tagħhom kien beħsiebha timponi dazju antidumping definittiv fuq l-importazzjonijiet tal-prodott ikkonċernat fl-Unjoni.

(63) Il-partijiet kollha ngħataw perjodu li fih setgħu jagħmlu kummenti dwar id-divulgazzjoni finali (jiġifieri t-8 ta' Ottubru 2018). Diversi partijiet interessati talbu għal estensjoni tad-data ta' skadenza. Il-Kummissjoni tat sal-10 ta' Ottubru 2018 10AM għas-sottomissjoni ta' kummenti lil dawk il-partijiet.

(64) Is-CCCMC, is-CRIA, tlieta mill-erba' produtturi esportaturi Ċiniżi inklużi fil-kampjun, żewġ importaturi mhux relatati għamlu sottomissjonijiet bil-miktub li kkummentaw dwar id-divulgazzjoni finali.

(65) Wara d-divulgazzjoni finali, iċ-China National Tyre Group iddikjara li d-drittijiet tiegħu ta' difiża ġew miksura mill-Kummissjoni meta ċaħdet it-talba tiegħu għal estensjoni ulterjuri tal-iskadenza pprovduta għas-sottomissjoni ta' kummenti dwar id-divulgazzjoni finali. Skont dan, il-Kummissjoni jenħtieġ li ma tħarisx lejn il-perjodu ta' 10 ijiem bħala limitu ta' żmien fiss. Barra minn hekk, meta tistabbilixxi l-iskadenza, il-Kummissjoni jenħtieġ li tikkunsidra l-partikolaritajiet tal-każ inkwistjoni u tippermetti biżżejjed żmien kemm għas-sottomissjonijiet orali kif ukoll għal dawk orali. Fir-rigward ta' dawn id-dikjarazzjonijiet, il-Kummissjoni nnutat li kienet ikkonformat b'mod sħiħ mal-iskadenza minima ta' 10 ijiem stipulata fl-Artikolu 30(5) tar-Regolament bażiku għal kummenti dwar id-divulgazzjoni finali. Barra minn hekk, hija tat ukoll estensjoni lill-partijiet interessati kollha fil-proċedura li talbu dan, u b'hekk ġiet ikkunsidrata l-urġenza tal-kwistjoni skont l-istess Artikolu.

(66) Hämmerling talbet seduta ta' smigħ mal-Uffiċjal tas-Seduta biex tqajjem tħassib legali relatat mal-investigazzjoni attwali u ma' ċerti kwistjonijiet orizzontali dwar il-protezzjoni tad-data ta' informazzjoni kunfidenzjali u mhux kunfidenzjali kif inkluż fil-bażi tad-data tat-TRDI u l-prattika attwali tal-għoti ta' aċċess għall-fajls mhux kunfidenzjali għall-partijiet interessati barra t-territorju tal-Unjoni permezz ta' dik il-bażi tad-data.

(67) Il-Kummissjoni osservat li l-istituzzjonijiet tal-UE mhumiex legalment marbuta mir-Regolament Ġenerali dwar il-Protezzjoni tad-Data (17) iżda bir-Regolament 45/2001 (18). Barra minn hekk, Hämmerling ikkonfermat li l-kwistjoni tal-protezzjoni tad-data personali ma kinitx marbuta direttament ma' tfixkil speċifiku possibbli tad-drittijiet ta' difiża tagħha skont il-liġi tad-difiża tal-kummerċ. Il-Kummissjoni għalhekk ikkonkludiet li l-istatus ta' Hämmerling bħala parti interessata fil-proċediment u d-drittijiet ta' difiża tiegħu ma kinux direttament affettwati.

(68) Wara d-divulgazzjoni finali, Hämmerling tenniet l-affermazzjoni tagħha li “id-dritt għall-protezzjoni tad-data personali huwa dritt indipendenti, fejn il-livell limitu għall-ksur tiegħu ma jirrikjedix eżempju reali, iżda s-sempliċi possibbiltà ta' użu ħażin b'mod mhux xieraq, bħal pereżempju li jkun disponibbli għal utenti mhux ivverifikati tal-bażi tad-data f'pajjiżi terzi mingħajr valutazzjoni adegwata tal-osservanza tagħhom tal-liġi dwar il-protezzjoni tad-data”.

(69) B'rabta ma' din id-dikjarazzjoni, il-Kummissjoni rreferiet għall-Artikolu 9(6) tar-Regolament 45/2001 li jippermetti lill-Kummissjoni li tittrasferixxi data personali jekk it-trasferiment ikun meħtieġ jew legalment meħtieġ għad-difiża ta' pretensjonijiet legali, u l-fatt li s-suġġetti tad-data kollha jkollhom jiffirmaw it-termini tal-użu (li jistipula, fost l-oħrajn, li ma jista' jkun hemm l-ebda ħruġ mhux awtorizzat ta' kwalunkwe informazzjoni minn TRON) meta jidħlu fi TRON għall-ewwel darba meta jingħataw l-aċċess ta' parti interessata għall-każ. Għalhekk qieset li l-użu ta' TRON huwa konformi mar-regoli applikabbli dwar il-protezzjoni tad-data.

(70) Wara d-divulgazzjoni finali, il-Giti Group talab seduta ta' smigħ mal-Uffiċjal tas-Seduta u ddikjara li d-drittijiet tad-difiża tiegħu ġew miksura mill-Kummissjoni peress li din inkludiet l-iskema ta' rifużjoni tad-dazju tard ħafna fil-proċediment u waslet għal konklużjonijiet żbaljati. L-uffiċjal tas-Seduta kien tal-fehma li n-Notifika ta' Bidu ppermettiet li tiġi koperta l-iskema li qed tiġi diskussa. Barra minn hekk, il-Giti Group kellu jkun konxju li din l-iskema hija koperta mill-proċedura u kellu żmien biżżejjed biex jippreżenta l-kummenti kollha tiegħu lill-Kummissjoni. L-Uffiċjal tas-Seduta kkonkluda li d-drittijiet tad-difiża tal-Giti Group kienu ġew rispettati.

(71) Diversi partijiet interessati oħra tennew l-istess tħassib kif espress wara d-dokument ta' informazzjoni u talbu lill-Kummissjoni tagħmel aktar kjarifiki.

(72) Il-Kummissjoni kkunsidrat li l-fajl miftuħ, id-Dokument ta' Informazzjoni u d-divulgazzjoni finali kien fihom biżżejjed informazzjoni li tippermetti lill-partijiet interessati kollha jeżerċitaw b'mod sħiħ id-drittijiet tagħhom ta' difiża. Barra minn hekk, fil-fajl (19) miftuħ kien hemm inkluża nota għall-fajl li tipprovdi kjarifiki dwar id-Dokument ta' Informazzjoni qabel id-divulgazzjoni finali. Għalhekk, hija ċaħdet it-talba li tipprovdi aktar kjarifiki.

(73) Fl-aħħar nett, il-partijiet sostnew li d-drittijiet tagħhom ta' difiża kienu serjament affettwati peress li l-perjodu għall-kummenti fuq id-divulgazzjoni finali kien qasir wisq anki bl-estensjoni u ma kkunsidrax il-pekuljaritajiet ta' din l-investigazzjoni.

(74) Rigward l-iskadenza stabbilita, il-Kummissjoni tenniet li kienet ikkonformat mal-iskadenza legali skont l-Artikolu 30(5) tar-Regolament bażiku, kif spjegat aktar fil-premessa (65) hawn fuq. Żiedet li l-partijiet kienu rċevew divulgazzjoni estensiva permezz tad-Dokument ta' Informazzjoni f'Lulju 2018 li diġà stabbilixxa l-kunsiderazzjonijiet u l-konklużjonijiet ewlenin għas-sussidji kollha bl-eċċezzjoni tar-remissjoni eċċessiva ta' lastiku naturali u l-forniment ta' elettriku għal remunerazzjoni inqas minn dik adegwata. F'dak l-istadju, il-partijiet ingħataw skadenza ta' 25 jum biex jippreżentaw il-kummenti tagħhom. Peress li ħafna mill-kwistjonijiet kienu għalhekk magħrufa mill-partijiet kollha, il-kummenti li waslu wara d-divulgazzjoni finali kienu sostanzjali wkoll, u kienu jvarjaw minn 8 sa 63 paġni.

(75) Fir-rigward tal-aspett tad-dannu ta' din l-investigazzjoni, il-Kummissjoni nnutat li l-partijiet irċevew divulgazzjoni finali u dokument ta' divulgazzjoni finali addizzjonali wkoll fil-kuntest tal-investigazzjoni antidumping parallela. L-investigazzjoni preżenti indirizzat il-kummenti li waslu wara li saru ż-żewġ divulgazzjonijiet. Għalhekk, il-Kummissjoni kkunsidrat li l-fajl miftuħ u d-divulgazzjonijiet diġà kellhom informazzjoni suffiċjenti li tippermetti lill-partijiet interessati kollha jeżerċitaw b'mod sħiħ id-drittijiet tagħhom ta' difiża sal-iskadenza kif stipulat fid-dokument ta' divulgazzjoni definittiva. Għal dawn ir-raġunijiet, il-Kummissjoni kienet tal-fehma li matul dan il-proċediment id-drittijiet tad-difiża tal-partijiet interessati kollha kienu osservati b'mod sħiħ.

2. IL-PRODOTT IKKONĊERNAT U PRODOTT SIMILI

2.1. Il-prodott ikkonċernat

(76) Il-prodott ikkonċernat huwa ċerti tajers pnewmatiċi, ġodda jew b'wiċċ ġdid, tal-lastiku, tat-tip użat għall-karozzi tal-linja jew għat-trakkijiet, li jkollhom indiċi tat-tagħbija li jaqbeż il-121 u li joriġinaw fir-RPĊ, li attwalment jinsabu fil-kodiċijiet NM 4011 20 90 u ex 4012 12 00 (kodiċi TARIC 4012120010). Dawn il-kodiċijiet NM u TARIC qed jingħataw għall-informazzjoni biss.

(77) Il-prodott ikkonċernat ikopri tajers pnewmatiċi, kemm ġodda kif ukoll b'wiċċ ġdid, għall-karozzi tal-linja u t-trakkijiet, li għandhom l-istess karatteristiċi fiżiċi, kimiċi u tekniċi essenzjali.

(78) Iż-żewġ tipi ta' prodott ikkonċernati huma magħmulin mill-istess materjal (anki jekk it-teknoloġija involuta tista' tkun differenti) u għandhom struttura simili. Il-varjazzjoni fil-materja prima u fl-istruttura jagħtu karatteristiċi differenti ta' prestazzjoni.

2.1.1. Proċess ta' manifattura

2.1.1.1. Tajers ġodda

(79) Il-proċess ta' manifattura tat-tajers ġodda għat-trakkijiet u l-karozzi tal-linja jinvolvi: (1) it-taħlit tal-lastiku; (2) it-tħejjija tal-komponenti tat-tajers; (3) il-bini (ekoloġiku) tat-tajers; (4) it-twebbis (vulkanizzazzjoni); u (5) l-ispezzjoni finali. It-tajers kollha tat-trakkijiet u tal-karozzi tal-linja huma magħmulin mill-istess materja prima bażika, jiġifieri lastiku naturali, lastiku sintetiku, azzar, iswed tal-karbonju, kimiċi u żjut oħra u tessuti, u għandhom l-istess komponenti, jiġiferi l-wiċċ ta' kuntatt, il-ġenb, il-kejsing fuq ġewwa, il-kurdun tax-xoffa, iċ-ċinturini tal-azzar u l-wajer tal-kejsing, anki jekk hemm ċertu differenza bejn il-produtturi differenti ta' dan il-prodott.

(80) Il-proċess ta' manifattura ta' tajers ġodda tat-trakkijiet u tal-karozzi tal-linja nstab ukoll li jinvolvi teknoloġiji differenti, li madankollu ma kellhomx impatt fuq is-sejbiet ġenerali ta' interkambjabbiltà.

2.1.1.2. Tajers mogħtija wiċċ ġdid

(81) L-għoti ta' wiċċ ġdid lil tajer huwa essenzjalment proċess ta' riċiklaġġ fejn it-tajers użati jiġu rikostruwiti permezz tas-sostituzzjoni ta' wiċċ it-tajer fuq kejsing qadim. Il-kejsings huma elementi prinċipali tal-proċess ta' għoti ta' wiċċ ġdid, u għalhekk parti sostanzjali mill-attività ta' dawk li jagħtu wiċċ ġdid hija l-għażla u l-akkwist ta' kejsings adattati għall-għoti ta' wiċċ ġdid. Għaldaqstant, il-kejsings huma l-input prinċipali tal-proċess tal-produzzjoni u jikkostitwixxu - skont il-kwalità tagħhom - jew prodott “nofsu lest” jew inkella skart.

(82) Għal darb'oħra, dan il-proċess jista' jinvolvi diversi teknoloġiji mingħajr impatt fuq is-sejbiet tal-Kummissjoni dwar l-interkambjabbiltà.

2.1.2. Użu u tipi ta' tajers

(83) It-tajers kollha tat-trakkijiet u tal-karozzi tal-linja jiġu prodotti f'varjetà kbira ta' tipi u daqsijiet u jinsabu fuq firxa wiesgħa ta' vetturi kummerċjali, minn trakkijiet għall-konsenja lokali u karozzi tal-linja f'ambjent urban jew reġjonali sa trakkijiet u karozzi tal-linja li jivvjaġġaw fit-tul, skont l-ispeċifikazzjonijiet tad-daqs u l-indiċi tat-tagħbija tagħhom. Huma la huma adattati biex jintużaw fuq vetturi tal-passiġġieri u lanqas fuq vetturi kummerċjali ħfief oħra, bħalma wkoll mhumiex adatti biex jintużaw fuq vetturi mhux għat-triq bħal tratturi agrikoli.

(84) Tajers għat-trakkijiet jew għall-karozzi tal-linja jinbiegħu f'żewġ tipi u f'erba' kategoriji. It-tajers bit-tubu huma għażla aktar tradizzjonali; ikollhom tubu intern, li minnu nnifsu jkollu valv, li jitqiegħed fit-tajer. F'tajer bla tubu, it-tajer u r-rimm tar-rota jkollhom għeluq li jżomm l-arja, bil-valv immuntat direttament fir-rimm. Il-biċċa l-kbira tat-tajers għat-trakkijiet jew il-karozzi tal-linja mibjugħin fl-Unjoni huma tajers mingħajr tubu. L-erba' kategoriji ta' tajers għat-trakkijiet jew għall-karozzi tal-linja huma: direzzjonali, għat-trazzjoni, għat-trejlers u għal kull pożizzjoni. It-tajers direzzjonali huma mfassla biex jintużaw fuq il-fus ta' quddiem biex jgħinu l-istering, iżda jistgħu jintużaw fil-pożizzjoniijet kollha fuq it-trakk jew il-karozza tal-linja, skont l-użu tal-vettura. Tajers “għat-trazzjoni” huma mfassla għas-sistema tal-mototrażmissjoni u jipprovdu trazzjoni aħjar. It-tajers għat-trejlers huma mfassla biex jiġu armati fuq it-trejlers, filwaqt li t-tajers għal kull pożizzjoni huma mfassla sabiex fuq vettura jintużaw fil-pożizzjonijiet kollha, skont l-użu tagħha.

(85) Tajers, ġodda jew b'wiċċ ġdid huma suġġetti għall-istess rekwiżiti ta' sikurezza fis-suq tal-Unjoni kif stabbilit fid-Direttiva 2007/46/KE tal-Parlament Ewropew u tal-Kunsill (20).

2.2. Segmentazzjoni fi tliet livelli tas-suq tal-Unjoni għat-tajers

(86) Informazzjoni miġbura u rċevuta mill-Kummissjoni tindika li s-suq tal-Unjoni għat-tajers tal-karozzi tal-linja u tat-trakkijiet huwa segmentat fi tliet livelli jew segmenti. Filwaqt li ma hemmx linji diviżorji ċari bejn il-livelli, hemm qbil ġenerali fost il-partijiet interessati u s-sejbiet tal-Kummissjoni fil-kategorizzazzjoni li ġejja.

(87) It-tajers tal-Livell 1 ikopru tajers ġodda bil-marka ewlenija tal-manifatturi prinċipali. Ir-rikonoxximent tal-marka hija fattur ewlieni għat-tajers f'dan il-livell u jiġġustifika l-prezzijiet ogħla għall-prestazzjonijiet għolja mistennija kif ukoll għall-investimenti partikolarment qawwija fil-kummerċjalizzazzjoni. It-tajers bħala tagħmir oriġinali għall-manifatturi ta' trakkijiet jew ta' karozzi tal-linja (“OE1”) huma primarjament inklużi f'dan il-livell. Il-kwalità tat-tajers tal-Livell 1 tiżgura possibbiltà għolja li jingħataw wiċċ ġdid, billi dawn huma mfasslin biex “ikollhom aktar minn ħajja waħda”, fatt li jkompli jżid l-ammont diġà għoli ta' mili tal-prodott oriġinali (għal użu normali, jingħataw sa tliet uċuħ ġodda). It-tajers tal-Livell 1 huma assoċjati wkoll ma' livell ogħla ta' sikurezza u spiss ikunu akkumpanjati minn livell tajjeb ta' servizz ta' wara l-bejgħ.

(88) Il-Livell 2 ikopri l-biċċa l-kbira mit-tajers mhux primjum, li jkunu kemm ġodda u kemm b'wiċċ ġdid, bi prezzijiet li jvarjaw bejn wieħed u ieħor minn 65 % għal 80 % tal-prezz tat-tajers tal-Livell 1. It-tajers bħala tagħmir oriġinali għall-manifatturi ta' trejlers (“OE2”) jistgħu jiġu inklużi f'dan il-livell. Ir-rikonoxximent tal-marka jibqa' importanti f'dan il-livell, u normalment il-marki jkunu magħrufin sew mix-xerrejja, li jkunu jistgħu jidentifikaw il-manifatturi tat-tajers ukoll. Ġeneralment, huma jkunu jistgħu jingħataw wiċċ ġdid mill-inqas darba u, għalkemm limitati aktar mit-tajers tal-Livell 1, għandhom prestazzjoni tajba f'terminu tal-ammont ta' mili.

(89) It-tajers tal-Livell 3 jkopru kemm tajers ġodda u kemm b'wiċċ ġdid b'ammonti ta' mili aktar baxxi u bil-possibbiltà limitata ħafna li jingħataw wiċċ ġdid, jekk ikollhom. Tipikament, il-prezz tagħhom ikun inqas minn 65 % tal-prezz u l-ammont ta' mili tat-tajers tal-Livell 1. F'dan il-livell, kważi ma jeżistix rikonoxximent tal-marka u l-prezz isir il-fattur li jiddetermina d-deċiżjoni tal-konsumatur dwar x'jixtri. Normalment għal dawn ma jingħatawx servizzi ta' wara l-bejgħ.

(90) Tajers b'wiċċ ġdid jistgħu jiġu kklassifikati taħt il-Livell 2 jew il-Livell 3. Filwaqt li xi tajers Ċiniżi jistgħu jingħataw wiċċ ġdid, ftit li xejn jingħataw wiċċ ġdid fiċ-Ċina. L-għoti ta' wiċċ ġdid, madankollu, huwa pjuttost mifrux fl-Unjoni u fi swieq oħrajn, pereżempju fil-Brażil. L-attività tal-għoti ta' wiċċ ġdid fl-Unjoni tikkonsisti minn: — dawk li jagħtu wiċċ ġdid jaġixxu f'isem, il-marka jew l-awtorità ta' produttur ta' tajers ġodda. Huma jitqiesu bħala kontinwazzjoni tal-marki li jbigħu t-tajers ġodda. Dan jikkorrispondi għat-tajers tal-Livell 2. — dawk li jagħtu wiċċ ġdid indipendentement li normalment ikopru swieq ġeografiċi u volumi iżgħar. Huma jbigħu t-tajers f'isimhom jew f'isem il-marka tagħhom stess, u jiddependu fuq l-għarfien espert tagħhom stess. Il-biċċa l-kbira minnhom huma SMEs (mill-inqas 380 kumpanija fl-Unjoni). Dan jikkorrispondi għat-tajers tal-Livell 3.

(91) Il-Kummissjoni ħarġet l-immappjar ta' tajers ġodda u b'wiċċ ġdid skont il-marka fuq il-bażi tal-informazzjoni pprovduta mill-ilmentatur, li saret disponibbli għall-partijiet interessati kollha fis-27 ta' Ottubru 2017.

2.3. It-talbiet dwar is-segmentazzjoni tas-suq tal-Unjoni għat-tajers

(92) Kif innutat fil-premessa (86), il-partijiet interessati ġeneralment aċċettaw il-prinċipju tas-segmentazzjoni tas-suq fi tliet stadji.

(93) L-immappjar tas-suq għall-marki tat-tajers kif stabbilit fin-nota tal-fajl tas-27 ta' Ottubru 2017 skont il-livelli ġie approvat b'mod ġenerali mill-partijiet interessati, ħlief għal dawn it-talbiet minn partijiet interessati biex ċerti marki jiġu kklassifikati mill-ġdid f'livelli differenti. Speċifikament, iċ-China National Tire Group qies il-marka tiegħu Aeolus bħala waħda tal-livell 3 (minflok tal-livell 2); żewġ importaturi li jimportaw il-marka Double Coin sostnew li din jenħtieġ li tkun ikklassifikata fil-Livell 2 (minflok fil-Livell 3); il-Hankook Group qies li l-marka tiegħu Aurora kienet tappartjeni għal-Livell 2 (minflok għal-Livell 3); il-Giti Group fit-tweġiba tiegħu għall-kwestjonarju huwa tal-fehma li d-ditta tiegħu Primewell u GT Radial kienu jappartjenu għal-Livell 2 (minflok għal-Livell 3) u importatur indipendenti stqarr li l-marka Sailun jenħtieġ li tiġi kklassifikata fil-Livell 2 (minflok fil-Livell 3).

(94) Il-Kummissjoni eżaminat it-talbiet fuq il-bażi tal-evidenza ppreżentata mill-partijiet interessati u tal-informazzjoni miġbura ex officio matul investigazzjonijiet. F'konformità mal-karatteristiċi identifikati fil-premessa (81), hija analizzat kemm it-tajers minn marki speċifiċi huma (1) rikopribbli; (2) huma użati għal tagħmir oriġinali għal karozzi tal-linja u trakkijiet; u (3) huma kkummerċjalizzati f'livell partikolari skont il-valutazzjoni proprja ta' kull kumpanija.

(95) Fir-rigward tal-Hankook Group, il-Kummissjoni aċċettat li tikklassifika tal-marka Aurora fil-Livell 2 kif mitlub. Madankollu, hija kkonkludiet ukoll li l-marka Hankook jenħtieġ li tiġi kklassifikata fil-Livell 1. Għall-marka tagħha Hankook, hemm garanzija legali li t-tajers tagħha jistgħu jingħataw ġdid mill-inqas darba. Barra minn hekk, din taġixxi bħala fornitur OE1 għall-kumpaniji Ewropej bħal Scania, MAN u Mercedes-Benz. Is-sit web tal-Hankook Group jikkummerċjalizza l-marka tiegħu bħala “premium”, u dokument intern minn importatur relatat mgħoddi matul il-verifika indika li l-marka mxiet għal-Livell 1.

(96) Fir-rigward tal-Giti Group, il-Kummissjoni aċċettat li tikklassifika tal-marki Primewell u GT Radial fil-Livell 2 kif mitlub. Il-Kummissjoni sabet ukoll li t-tajers Giti jistgħu jingħataw wiċċ ġdid. Madankollu, l-attivitajiet ta' tagħmir oriġinali tal-Giti Group ma jestendux għat-trakkijiet u l-karozzi tal-linja, iżda huma relatati mat-tajers tal-karozzi tal-passiġġieri. Barra minn hekk, il-Giti Group jikkunsidra l-marki tiegħu bħala tal-livell 2. Għalhekk, il-marki tal-grupp ġew ikklassifikati fil-livell 2.

(97) Għaċ-China National Tire Group, il-Kummissjoni aċċettat b'mod preliminari li tikklassifika l-marka tiegħu Aeolus fil-livell 3 kif mitlub mill-kumpanija, fuq il-bażi tal-pretensjonijiet li t-tajers tagħha ġeneralment ma jistgħux jingħataw wiċċ ġdid u ma jinbigħux fis-suq OE.

(98) L-importaturi li għamlu t-talbiet dwar il-marki Double Coin u Sailun ma kinux kumpaniji fil-kampjun, u b'hekk il-Kummissjoni ma setgħetx tivverifika l-allegazzjonijiet tagħhom f'dan l-istadju. Billi ma kinux fil-kampjun, il-klassifikazzjoni tagħhom fil-livell 2 jew 3 ma taffettwax ir-riżultat tal-investigazzjoni. Għalhekk, filwaqt li ma jintefa' l-ebda dubju dwar l-evidenza mressqa mill-importaturi dwar l-esperjenza tagħhom tal-klijenti tagħhom għat-tajers ta' dawn il-marki, il-Kummissjoni ma ħadet l-ebda pożizzjoni fuq it-talbiet tagħhom f'dan l-istadju.

(99) Bosta partijiet interessati ddikjaraw li l-immappjar tal-livelli skont il-marka huwa applikabbli biss għall-Unjoni, u fi swieq oħra l-immappjar tal-livelli jista' jkun differenti ħafna. B'mod partikolari, l-immappjar tal-livelli tal-Unjoni ma jistax jiġi traspost għas-suq Ċiniż. Il-Kummissjoni enfasizzat li l-immappjar skont il-marka kien użat f'din l-investigazzjoni sabiex tiġi analizzata s-sitwazzjoni fis-suq tal-Unjoni, u ma kellu l-ebda sinifikat legali għal swieq oħra.

2.3.1. Talbiet għall-esklużjoni ta' prodotti

(100) Is-CRIA u s-CCCME kif ukoll iċ-China National Tire Group stqarrew li tajers ġodda jew b'wiċċ ġdid jenħtieġ li jiġu esklużi mid-definizzjoni tal-prodott ikkonċernat, minħabba li: — tajers ġodda u b'wiċċ ġdid għandhom karatteristiċi fiżiċi, tekniċi u kimiċi essenzjali differenti; — tajers b'wiċċ ġdid għandhom ħajja iqsar minn tajers ġodda; — tajers ġodda u b'wiċċ ġdid għandhom użu, mezzi ta' bejgħ, applikazzjonijiet u perċezzjonijiet tal-konsumatur differenti. B'mod partikolari, tajers b'wiċċ ġdid ma' jintużawx fis-suq tat-tagħmir oriġinali u ġeneralment ma jintramawx fuq il-fus direzzjonali u fuq trakkijiet li jġorru oġġetti perikolużi; — tajers ġodda u b'wiċċ ġdid għandhom kodiċijiet NM differenti.

(101) Wara d-divulgazzjoni finali, Pirelli tenniet talba simili.

(102) Dawn il-partijiet osservaw ukoll li l-Kummissjoni u l-Qorti tal-Ġustizzja (“il-QtĠ”), f'bosta każijiet ta' kompetizzjoni, kkonkludew li tajers ġodda u dawk b'wiċċ ġdid jikkostitwixxu żewġ swieq rilevanti differenti f'termini tal-prezz, l-istruttura tal-forniment, l-istruttura tad-domanda, il-mezzi ta' forniment u s-sostitwibbiltà (21). Is-CRIA u s-CCCMC indikaw ukoll li awtoritajiet oħra li investigaw l-antidumping trattaw it-tajers ġodda u dawk b'wiċċ ġdid b'mod separat (22). Wara d-divulgazzjoni finali, Hämmerling tenniet pretensjoni simili.

(103) Is-CRIA u s-CCCMC sostnew li l-Kummissjoni żbaljat fil-valutazzjoni tagħha fir-rigward tal-fatturi ta' rilevanza, billi ma trattatx b'mod separat tajers ġodda u dawk b'wiċċ ġdid.

(104) Il-Giti Group sostna li t-tajers li jieħdu wiċċ ġdid jew li jkollhom aktar minn ħajja waħda jenħtieġ li jiġu esklużi mid-definizzjoni tal-prodott ikkonċernat peress li t-tajers li jieħdu wiċċ ġdid huma aktar sofistikati minn tajers li ma jiħdux wiċċ ġdid, b'karatteristiċi tekniċi distintivi.

(105) Il-Kummissjoni sabet li l-proċess ta' għoti ta' wiċċ ġdid jippreserva l-karatteristiċi prinċipali, il-komponenti u l-istruttura prinċipali tat-tajer li jirriżultaw mill-proċess ta' manifattura inizjali. B'mod partikolari, l-ispeċifikazzjonijiet tekniċi ewlenin tat-tajer, jiġifieri d-daqs, l-indiċi tat-tagħbija u l-klassifikazzjoni tal-veloċità ma jiġux immodifikati fl-istadju tal-għoti ta' wiċċ ġdid. It-tajers ġodda (kemm dawk li jieħdu wiċċ ġdid kif ukoll dawk li ma jiħdux) u dawk b'wiċċ ġdid huma magħmulin mill-istess materja prima, mill-istess komponenti, u għandhom struttura simili.

(106) Id-differenza prinċipali fil-karatteristiċi tekniċi bejn tajer prodott ġdid u tajer b'wiċċ ġdid li jkun mibni fuq il-kejsing tiegħu hija li tajer b'wiċċ ġdid jista' tabilħaqq ikollu ħajja iqsar, u jista' jkun li jiġi pperċepit bħala alternattiva inqas sikura. Madankollu, hemm eżatt l-istess differenzi fil-perċezzjoni teknika, tal-kwalità u tas-sikurezza bejn żewġ tajers ġodda minn livelli differenti. B'mod partikolari, tajers tal-livelli aktar baxxi wkoll jagħmlu ammont ta' mili aktar baxx, u mhumiex l-għażla preferuta għal vetturi li jridu jikkonformaw ma' standards għoljin ħafna ta' sikurezza, jiġifieri dawk li jġorru oġġetti perikolużi.

(107) Għalhekk, il-Kummissjoni rrifjutat il-pretensjoni li tajers ġodda (li jieħdu wiċċ ġdid u dawk le) u dawk b'wiċċ ġdid għandhom karatteristiċi fiżiċi, kimiċi u tekniċi bażiċi differenti.

(108) Barra minn hekk, il-Kummissjoni sabet li kemm tajers ġodda kif ukoll dawk b'wiċċ ġdid jintużaw mis-sidien ta' trakkijiet jew karozzi tal-linja li, prinċipalment, ikunu attivi fis-settur tat-trasport ta' persuni jew oġġetti fuq distanzi qosra jew twal. Għalhekk, l-użu finali essenzjali ta' tajers ġodda u b'wiċċ ġdid huwa l-istess. Il-Kummissjoni sabet ukoll li tajers ġodda u b'wiċċ ġdid għandhom l-istess erba' tipi prinċipali ta' applikazzjoni, jiġifieri “direzzjonali”, “għat-trazzjoni”, “għat-trejlers” u “għal kull pożizzjoni”, u huma suġġetti għall-istess rekwiżiti tas-sikurezza fuq is-suq tal-Unjoni bħal dawk stipulati fil-leġiżlazzjoni rilevanti.

(109) Għalhekk, il-pretensjoni li tajers ġodda u dawk b'wiċċ ġdid għandhom applikazzjonijiet differenti ġiet irrifjutata.

(110) Il-Kummissjoni qablet li tajers b'wiċċ ġdid huma differenti minn tajers ġodda tal-Livell 1, sal-punt li huma ma jinbigħux fis-suq tat-tagħmir oriġinali. Il-Kummissjoni sabet ukoll li eżattament l-istess huwa minnu għat-tajers tal-livell 3, u fil-biċċa l-kbira għall-marki tal-livell 2, li huma wkoll ma jinbigħux fis-suq tat-tagħmir oriġinali.

(111) Għalhekk, il-Kummissjoni rrifjutat il-pretensjoni li tajers ġodda u b'wiċċ ġdid għandhom kanali ta' bejgħ differenti.

(112) Rigward id-deċiżjonijiet tal-Kummissjoni dwar il-kompetizzjoni u s-sentenza tal-QtĠ (23) fejn it-tajers b'wiċċ ġdid instab li huma suq separat tal-prodotti, dan huwa irrilevanti għad-definizzjoni tal-prodott fl-investigazzjonijiet ta' difiża kummerċjali. Id-definizzjoni tas-swieq f'każ ta' fużjoni tiffoka fuq is-sostituzzjoni min-naħa tad-domanda u min-naħa tal-provvista (24). F'investigazzjoni antidumping, is-suq huwa ddefinit mill-karatteristiċi fiżiċi, tekniċi u kimiċi tal-prodott ikkonċernat. Għalhekk, il-Kummissjoni ċaħdet din il-pretensjoni.

(113) Rigward il-pretensjoni dwar id-definizzjoni tal-prodott f'każijiet ta' antidumping f'pajjiżi terzi, il-Kummissjoni indikat li d-definizzjoni tal-prodott taqa' fil-marġni ta' diskrezzjoni wiesa' tal-awtorità ta' investigazzjoni fi kwistjonijiet ta' difiża kummerċjali (25). Għalhekk, il-mod li bih l-awtoritajiet investigattivi f'pajjiżi terzi użaw id-diskrezzjoni tagħhom f'dan ir-rigward ma jistax jillimita l-marġni ta' diskrezzjoni tal-Kummissjoni għall-finijiet ta' din l-investigazzjoni.

(114) Ġie sottomess ukoll li l-prodott ikkonċernat jenħtieġ li ma jkunx kopert minn diversi kodiċijiet NM. F'dan ir-rigward il-Kummissjoni ġibdet l-attenzjoni, l-ewwel, li huwa komuni ħafna li prodott uniku kkonċernat ikun kopert minn bosta kodiċijiet NM. Dan jiġri b'mod naturali minħabba t-tifsila tan-Nomenklatura Magħquda. Barra minn hekk, in-Notifika ta' Bidu ddikjarat b'mod ċar li l-kodiċijiet NM ingħataw għall-informazzjoni biss. It-tieni, ma ġiet ipprovduta l-ebda evidenza fattwali u l-Kummissjoni lanqas ma sabet informazzjoni li l-prodott ikkonċernat ġie definit b'tali mod li tajers impurtati ttrattati mill-ġdid jew ġodda ma setgħux jinstabu li jikkostitwixxu alternattivi, u jikkompetu direttament ma' tajers ġodda u b'wiċċ ġdid prodotti fl-Unjoni. L-istess japplika għall-perċezzjonijiet tal-produtturi u tal-konsumaturi, għall-mezzi ta' distribuzzjoni, jew għal fatturi oħra rigward l-eżistenza ta' kategorija waħda jew kategoriji multipli ta' prodotti apparagun tad-divrenzjar bejn tajers ġodda u b'wiċċ ġdid għall-finijiet ta' din l-investigazzjoni.

(115) Fl-aħħar nett, il-partijiet interessati sostnew li, minħabba s-segmentazzjoni tas-suq fl-Unjoni, it-tajers b'wiċċ ġdid huma meqjusa li huma ta' kwalità inferjuri mit-tajers ġodda tal-Livell 1, anki jekk dawn isiru fuq il-kejsing tat-tajers tal-Livell 1.

(116) Il-Kummissjoni aċċettat din l-affermazzjoni li hija konformi mal-immappjar tal-livelli stabbiliti għal din l-investigazzjoni, u kkunsidrat tajers b'wiċċ ġdid fil-Livelli 2 u 3.

2.4. Prodott simili

(117) L-investigazzjoni wriet li l-prodotti li ġejjin għandhom l-istess karatteristiċi fiżiċi bażiċi, kif ukoll l-istess użu bażiku: — il-prodott ikkonċernat; — il-prodott manifatturat u mibjugħ fl-Unjoni mill-industrija tal-Unjoni.

(118) Għaldaqstant f'dan l-istadju l-Kummissjoni ddeċidiet li dawn il-prodotti huma prodotti simili skont it-tifsira tal-Artikolu 2(c) tar-Regolament bażiku.

3. SUSSIDJAR

3.1. Introduzzjoni: Preżentazzjoni tal-pjanijiet, tal-proġetti u ta' dokumenti oħrajn tal-Gvern

(119) Qabel ma analizzat l-allegat sussidjar fil-forma ta' sussidji jew programmi ta' sussidju, il-Kummissjoni vvalutat il-pjanijiet, il-proġetti u dokumenti oħra tal-gvern, li kienu rilevanti għal aktar minn wieħed mis-sussidji jew mill-programmi ta' sussidju. Hija sabet li s-sussidji jew il-programmi ta' sussidju kollha taħt valutazzjoni jifformaw parti mill-implimentazzjoni tal-ippjanar ċentrali tal-GTĊ biex tiġi inċentivata l-industrija tat-tajers għar-raġunijiet li ġejjin.

(120) It-13-il Pjan ta' Ħames Snin għall-Iżvilupp Ekonomiku u Soċjali Nazzjonali tar-RPĊ (“it-13-il Pjan ta' Ħames Snin”) li jkopri l-perjodu 2016-2020 jenfasizza l-viżjoni strateġika tal-GTĊ għat-titjib u l-promozzjoni tal-industriji ewlenin. Huwa jenfasizza r-rwol tal-innovazzjoni teknoloġika fl-iżvilupp ekonomiku tar-RPĊ, kif ukoll l-importanza kontinwa tal-prinċipji ta' żvilupp “ekoloġiku”. Skont il-kapitolu 5 tiegħu, waħda mil-linji prinċipali ta' żvilupp hija l-promozzjoni u t-titjib tal-istruttura industrijali tradizzjonali, kif kien diġà l-każ fit-12-il Pjan ta' Ħames Snin. Din l-idea hija elaborata aktar fil-kapitolu 22, li jispjega l-istrateġija għall-immodernizzar tal-industrija tradizzjonali fir-RPĊ permezz tal-promozzjoni tal-konverżjoni teknoloġika tagħha. F'dan ir-rigward, it-13-il Pjan ta' Ħames Snin jgħid li l-kumpaniji ser jiġu appoġġjati sabiex “jitjiebu b'mod komprensiv f'oqsma bħat-teknoloġija tal-prodotti, it-tagħmir industrijali, il-ħarsien tal-ambjent u l-effiċjenza enerġetika”. Il-kaxxa 7 tirreferi speċifikament għal proġetti relatati ma' prodotti petrokimiċi downstream (li jinkludu t-tajers) f'dan il-kuntest. Il-ħarsien tal-ambjent huwa elaborat aktar fil-kapitolu 44. Skont dan il-kapitolu, fl-industriji ewlenin ser tiġi implimentata “rinnovazzjoni” ta' produzzjoni nadifa u, f'dan ir-rigward, il-kaxxa 16 tirreferi speċifikament għall-industrija petrokimika.

(121) F'livell aktar dettaljat, il-GTĊ ħareġ ukoll it-13-il Pjan ta' Ħames Snin għall-Iżvilupp tal-Industrija Kimika u Petrokimika (“it-13-il Pjan Petrokimiku ta' Ħames Snin”), li jinkludi l-industrija tat-tajers, u huwa bbażat fuq it-13-il Pjan ta' Ħames Snin. Dan il-pjan jindika fl-introduzzjoni li l-industrija petrokimika u kimika hija industrija li hija kolonna importanti għall-ekonomija nazzjonali taċ-Ċina. Huwa jkompli jelabora dwar il-prinċipji ta' innovazzjoni teknoloġika, aġġustament strutturali u żvilupp ekoloġiku msemmija fit-13-il Pjan ta' Ħames Snin, jorbothom ma' prijoritajiet aktar speċifiċi fi ħdan l-industrija petrokimika (ara l-kapitolu III – Kompiti ewlenin) u jagħmel ir-rabta ma' diversi miżuri ta' appoġġ fiskali u finanzjarju (ara l-kapitolu IV– Miżuri ta' salvagwardja: it-taqsima 4 - Tisħiħ tal-appoġġ tal-politika).

(122) Barra minn hekk, il-GTĊ ħareġ pjan speċifiku għall-industrija tat-tajers għall-fini tal-implimentazzjoni tat-13-il Pjan Petrokimiku ta' Ħames Snin, jiġifieri l-Politika tal-Industrija tat-Tajers (26). Din il-Politika tenfasizza li l-prijorità ewlenija għall-GTĊ hija l-aġġustament strutturali, ir-riforma teknoloġika u t-tnaqqis tal-emissjonijiet tal-industrija tat-tajers. L-Artikolu 6 isemmi li l-iżvilupp ta' tajers radjali ta' prestazzjoni għolja u ta' tajers TBR mingħajr tubu huwa inkoraġġit. Barra minn hekk, il-preambolu tal-Politika tal-Industrija tat-Tajers jiddikjara li “Din il-politika tal-industrija għandha sservi bħala l-bażi għad-dipartimenti rilevanti kollha meta jimbarkaw fuq id-diversi aspetti tal-ġestjoni tal-investiment, il-provvista tal-art, il-valutazzjoni ambjentali, il-valutazzjoni tal-iffrankar tal-enerġija, il-permess għas-sikurezza, il-finanzjament tal-kreditu u l-provvista tal-elettriku għal proġetti tal-industrija tat-tajers bħall-kostruzzjoni ta' faċilitajiet tal-produzzjoni u l-iżvilupp tat-teknoloġija.”

(123) Fl-aħħar nett, dan id-dokument jistabbilixxi wkoll kundizzjonijiet tad-dħul fis-suq, peress li huma biss l-intrapriżi li jaqbżu ċerta kapaċità ta' produzzjoni u li jissodisfaw ir-rekwiżiti ambjentali li jistgħu jidħlu fis-suq (27).

(124) Wara d-divulgazzjoni tad-Dokument ta' Informazzjoni, il-GTĊ tenna l-pożizzjoni bażika tiegħu fuq il-Pjanijiet ta' Ħames Snin taċ-Ċina, u sostna li mhumiex vinkolanti, u jenħtieġ li jitqiesu sempliċiment bħala dokumenti ta' “gwida”. Il-Kummissjoni ma qablitx ma' din il-pożizzjoni - Tabilħaqq il-kapitolu 17 tat-13-il Pjan ta' Ħames Snin jiddikjara li: “L-istrateġija u l-pjan nazzjonali tal-iżvilupp se jidħlu fis-seħħ bi rwol ta' gwida u obbligatorju.” (28) Minbarra dan, il-Kapitolu IV tat-13-il Pjan Petrokimiku ta' Ħames Snin jorganizza t-twettiq tal-pjan u jinnota li l-intrapriżi huma mistennija li: “iwettqu kompiti ewlenin fil-pjan, jirregolaw lilhom infushom u jagħtu feedback dwar problemi fl-eżekuzzjoni tal-pjan fil-ħin” (29). Fl-aħħar nett, il-Politika tal-Industrija tat-Tajers issemmi fil-Preambolu tagħha li “għandha tiġi implimentata mill-entitajiet rilevanti kollha kif xieraq”. Għalhekk, aktar milli jagħmlu biss dikjarazzjonijiet ġenerali ta' inkoraġġiment, dawn il-pjanijiet jużaw lingwa li tindika n-natura vinkolanti tagħhom.

(125) Id-dokumenti li ġejjin jidentifikaw ukoll l-industrija tat-tajers bħala industrija strateġika, prijoritizzata u/jew inċentivata: — Id-Deċiżjoni Nru 40 tal-Kunsill tal-Istat dwar il-Promulgazzjoni u l-Implimentazzjoni tad-“Dispożizzjonijiet Temporanji li Jippromwovu l-Aġġustament tal-Istruttura Industrijali” (“id-Deċiżjoni Nru 40”). Din id-Deċiżjoni tiddikjara li l-“Katalogu ta' Gwida għall-Aġġustament tal-Istruttura Industrijali”, li huwa miżura ta' implimentazzjoni tad-Deċiżjoni Nru 40, huwa bażi importanti sabiex jiġu ggwidati d-direzzjonijiet tal-investiment. Tiggwida wkoll lill-GTĊ sabiex jamministra proġetti ta' investiment, u sabiex jifformula u jinforza politiki dwar il-finanzi pubbliċi, it-taxxi, il-kreditu, l-art, l-importazzjoni u l-esportazzjoni (30). L-industrija tat-tajers, u b'mod aktar speċifiku l-produzzjoni ta' ċerti tajers bħal “tajer radjali ta' prestazzjoni għolja (inkluż tajer tat-trakkijiet bla tubu (…))” hija indikata bħala kategorija inċentivata fil-Kapitolu VIII ta' dan il-Katalogu ta' Gwida (31). Fir-rigward tan-natura legali tagħha, il-Kummissjoni nnotat li d-Deċiżjoni Nru 40 hija Ordni mill-Kunsill tal-Istat, li huwa l-ogħla korp amministrattiv fir-RPĊ. F'dak ir-rigward, id-deċiżjoni hija legalment vinkolanti għal korpi pubbliċi oħrajn u għall-operaturi ekonomiċi (32). — Skont il-kapitoli III.1&5 u VIII tiegħu, il-Qafas Nazzjonali għall-Iżvilupp tax-Xjenza u tat-Teknoloġija fuq Terminu Medju u Twil (2006 – 2020) jappoġġa l-iżvilupp ta' oqsma ewlenin u ta' temi ta' prijorità, u jinkoraġġixxi l-appoġġ finanzjarju u fiskali għal dawn il-prijoritajiet u l-oqsma ewlenin. Il-Kapitoli III.1 & 5 ta' dan id-dokument isemmu b'mod ċar l-industrija (petro)kimika b'rabta mat-temi ta' prijorità Nru 1 imsejħa “Effiċjenza Enerġetika Industrijali”, u Nru 31 imsejħa “Materja Prima Bażika”. Il-Kapitolu VIII jinkoraġġixxi appoġġ finanzjarju u fiskali għal dawn it-temi ta' prijorità. — Il-katalogu tal-GTĊ ta' prodotti Ċiniżi ġodda u b'teknoloġija avvanzata (33) jelenka “tajer radjali ġdid pnewmatiku ta' tip użat f'karozzi tal-linja jew trakkijiet (tal-lastiku, b'wisa' tas-sezzjoni trasversali ta' ≥ 24 pulzier)” bħala prodotti inċentivati għall-esportazzjonijiet. — Fil-livell lokali, il-Provinċja ta' Shandong hija l-provinċja bl-akbar industrija tal-manifattura tat-tajers fiċ-Ċina, u ppromulgat ukoll pjanijiet biex tippromwovi l-industrija tat-tajers. Pereżempju, f'Ottubru 2014, il-gvern provinċjali ta' Shandong ippromulga l-Pjan ta' Implimentazzjoni għat-Trasformazzjoni u t-Titjib tal-Industrija tat-Tajers tal-Provinċja ta' Shandong (34) li, fost affarijiet oħra, jistabbilixxi miri ta' produzzjoni ta' 91 miljun unità għat-tajers tat-trakkijiet u tal-karozzi tal-linja sal-2017 u ta' 120 miljun unità sal-2020, u jipprovdi għal appoġġ għall-intrapriżi ta' bażi tat-tajers tat-trakkijiet u tal-karozzi tal-linja.

(126) Bħala konklużjoni, l-industrija tat-tajers hija b'hekk meqjusa bħala industrija strateġika/ewlenija, li l-iżvilupp tagħha huwa segwit b'mod attiv mill-GTĊ bħala objettiv politiku.

3.2. Nuqqas ta' kooperazzjoni parzjali u l-użu tal-fatti disponibbli

3.2.1. L-applikazzjoni tad-dispożizzjonijiet tal-Artikolu 28(1) tar-Regolament bażiku fir-rigward tas-self preferenzjali, l-inputs ipprovduti b'remunerazzjoni anqas minn dik adegwata u assigurazzjoni ta' kreditu għall-esportazzjoni

(127) Għall-konvenjenza amministrattiva, il-Kummissjoni talbet lill-GTĊ biex jibgħat kwestjonarji speċifiċi lil erba' banek speċifiċi tal-Istat imsemmija fl-ilment u Sinosure, kif ukoll kull istituzzjoni finanzjarja oħra li pprovdiet self jew krediti għall-esportazzjoni lill-kumpaniji fil-kampjun, jew lix-xerrejja tal-kumpaniji fil-kampjun. Bl-istess mod, il-Kummissjoni talbet lill-GTĊ biex jgħaddi kwestjonarji speċifiċi lil dawk il-produtturi tal-lastiku naturali, tal-lastiku sintetiku, tal-iswed tal-karbonju u tal-korda tan-najlon li, skont l-ilment, ipprovdew inputs b'remunerazzjoni inqas minn dik adegwata lill-kumpaniji fil-kampjun, kif ukoll lil produtturi u distributuri oħra tal-materja prima inkwistjoni li kienu pprovdew inputs lill-kumpaniji fil-kampjun.

(128) Għall-ewwel, il-GTĊ ma rrispondiex għat-talba tal-Kummissjoni. Fl-ittra ta' defiċjenza, il-Kummissjoni għalhekk irripetiet it-talba tagħha, bil-għan li tkabbar il-possibbiltajiet biex jiġu involuti l-istituzzjonijiet finanzjarji u l-fornituri ta' input fl-investigazzjoni billi tipprovdi l-informazzjoni meħtieġa biex il-Kummissjoni tagħmel sejbiet dwar l-eżistenza u l-firxa tal-allegat sussidjar. Wara l-ittra ta' defiċjenza, il-GTĊ tabilħaqq ikkuntattja lill-istituzzjonijiet finanzjarji u l-fornituri msemmija hawn fuq. Madankollu, kienu biss tliet banek tal-Istat imsemmija speċifikament mill-ilmentatur u Sinosure li wieġbu għall-kwestjonarju.

3.2.1.1. Self preferenzjali

(129) Skont il-GTĊ, huwa ma kellux l-awtorità li jitlob informazzjoni mingħand il-banek tal-Istat li ma rrispondewx għall-kwestjonarju, billi dawn joperaw indipendentement mill-GTĊ.

(130) Il-Kummissjoni ma qablitx ma' din il-pożizzjoni. L-ewwel nett, huwa l-fehim tal-Kummissjoni li l-informazzjoni mitluba minn entitajiet tal-Istat (kemm jekk dawn ikunu kumpaniji kif ukoll jekk ikunu istituzzjonijiet pubbliċi/finanzjarji) hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew kbir. Tabilħaqq, skont il-Liġi tar-Repubblika tal-Poplu taċ-Ċina dwar l-Assi tal-Istat tal-Impriżi (35), l-aġenziji tas-superviżjoni u tal-amministrazzjoni tal-assi tal-Istat stabbiliti mill-Kummissjoni għas-Superviżjoni u l-Amministrazzjoni tal-Assi tal-Istat tal-Kunsill tal-Istat u l-gvernijiet tal-poplu lokali jwettqu d-dmirijiet u r-responsabbiltajiet tal-kontributur tal-kapital ta' intrapriża b'investiment mill-Istat f'isem il-gvern. Dawn l-aġenziji huma għalhekk intitolati li jirċievu redditi fuq l-assi, jieħdu sehem fit-teħid ta' deċiżjonijiet maġġuri u jagħżlu persunal maniġerjali ta' intrapriżi b'investiment mill-Istat. Barra minn hekk, skont l-Artikolu 17 tal-Liġi msemmija aktar 'il fuq dwar l-Assi tal-Istat, l-impriżi b'investiment mill-Istat għandhom jaċċettaw l-amministrazzjoni u s-superviżjoni mill-gvernijiet u d-dipartimenti u l-aġenziji governattivi rilevanti, jaċċettaw is-superviżjoni pubblika, u jkunu responsabbli lill-kontributuri kapitali.

(131) Barra minn hekk, il-GTĊ għandu wkoll l-awtorità meħtieġa biex jinteraġixxi mal-istituzzjonijiet finanzjarji anki meta ma jkunux proprjetà tal-Istat, minħabba li kollha jaqgħu taħt il-ġuriżdizzjoni tal-awtorità regolatorja bankarja Ċiniża. Pereżempju, skont l-Artikoli 33 u 36 tal-Liġi dwar is-Superviżjoni Bankarja (36), is-CBRC għandha l-awtorità li jirrikjedi li l-istituzzjonijiet finanzjarji kollha stabbiliti fir-RPĊ jippreżentaw informazzjoni, bħal rapporti finanzjarji, rapporti statistiċi u informazzjoni dwar l-operazzjonijiet tan-negozju u l-ġestjoni. Is-CBRC tista' wkoll tagħti struzzjonijiet lill-istituzzjonijiet finanzjarji biex jiddivulgaw informazzjoni lill-pubbliku.

(132) Minbarra dan, għalkemm ipprovdew xi spjegazzjonijiet ġenerali dwar il-funzjonament tas-sistemi tal-approvazzjoni tas-self u tal-ġestjoni tar-riskju tagħhom, ebda wieħed mill-banek tal-Istat li kkooperaw ma pprovda informazzjoni speċifika dwar is-self ipprovdut lill-kumpaniji inklużi fil-kampjun, hekk kif sostnew li huma kienu marbuta b'rekwiżiti statutorji u regolatorji u bi klawżoli kuntrattwali fir-rigward tal-kunfidenzjalità tal-informazzjoni relatata mal-kumpaniji inklużi fil-kampjun.

(133) Għalhekk, il-Kummissjoni talbet lill-gruppi ta' produtturi esportaturi inklużi fil-kampjun sabiex jagħtu aċċess għall-informazzjoni speċifika għall-kumpaniji miżmuma mill-banek kollha, kemm dawk tal-Istat kif ukoll dawk privati, li mingħandhom irċevew self. Għalkemm il-kumpaniji fil-kampjun taw il-kunsens tagħhom biex jipprovdu aċċess għad-data tal-bank li tappartjeni għalihom, il-banek irrifjutaw li jipprovdu l-informazzjoni dettaljata meħtieġa.

(134) Il-Kummissjoni finalment irċeviet biss informazzjoni dwar l-istruttura korporattiva u s-sjieda mit-tliet banek tal-Istat imsemmija fil-premessa (48) iżda mill-ebda waħda mill-istituzzjonijiet finanzjarji oħra li kienu pprovdew self lill-kumpaniji fil-kampjun. Barra minn hekk, ebda waħda mill-istituzzjonijiet finanzjarji ma pprovdiet xi informazzjoni speċifika għall-valutazzjoni tar-riskju tas-self mogħti lill-gruppi ta' produtturi esportaturi inklużi fil-kampjun.

(135) Billi ma kellha l-ebda informazzjoni fir-rigward tal-biċċa l-kbira tal-banek tal-Istat li pprovdew self lill-kumpaniji fil-kampjun, u l-ebda informazzjoni speċifika għall-kumpaniji dwar is-self ipprovdut mill-banek li kkooperaw, il-Kummissjoni kkunsidrat li ma kinitx irċeviet informazzjoni kruċjali rilevanti għal dan l-aspett tal-investigazzjoni.

(136) Għalhekk, il-Kummissjoni infurmat lill-GTĊ li jista' jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz ta' self preferenzjali.

(137) Fit-tweġiba għall-ittra tal-Kummissjoni kif ukoll fil-kummenti għad-Dokument ta' Informazzjoni u għad-divulgazzjoni finali, il-GTĊ oġġezzjona għall-applikazzjoni tal-Artikolu 28(1) tar-Regolament bażiku fir-rigward tas-self preferenzjali. Il-GTĊ tenna li ma kellu ebda awtorità fuq il-banek. Il-GTĊ qies ukoll li huwa kien ikkoopera bl-aħjar ħiliet tiegħu, li l-Kummissjoni kienet imponiet piż żejjed mhux raġonevoli fuqu, u li l-informazzjoni nieqsa ma kinitx “meħtieġa” fis-sens tal-Artikolu 28 tar-Regolament bażiku, peress li kienet diġà disponibbli permezz tat-tweġibiet għall-kwestjonarji.

(138) Il-Kummissjoni żammet il-pożizzjoni tagħha li l-GTĊ għandu l-awtorità li jitlob informazzjoni mill-banek għar-raġunijiet spjegati fil-premessi (130) sa (131) hawn fuq. Huwa rrikonoxxa li l-GTĊ għadda l-kwestjonarji rilevanti lill-banek, u li rċieva tweġibiet mingħand tliet banek tal-Istat. Hija użat l-informazzjoni pprovduta b'dan il-mod, u kkomplementatha b'fatti disponibbli biss għal dawk il-partijiet li kienu nieqsa.

(139) Din l-informazzjoni nieqsa prinċipalment tikkonċerna żewġ aspetti: l-ewwel, informazzjoni dwar l-istruttura ta' sjieda u ta' governanza tal-banek li ma kkooperawx. Din l-informazzjoni kienet meħtieġa biex il-Kummissjoni tiddetermina jekk dawn il-banek humiex entitajiet pubbliċi jew le. It-tieni, informazzjoni speċifika dwar il-kumpanija mill-banek li kkooperaw, bħal pereżempju l-proċess ta' approvazzjoni ta' self intern tal-bank u l-valutazzjoni tal-affidabbiltà kreditizja tal-banek għas-self ipprovdut lill-kumpaniji fil-kampjun kien meħtieġ fis-sens tal-Artikolu 28 tar-Regolament Bażiku sabiex jiġi stabbilit jekk ġiex ipprovdut self b'rati preferenzjali lill-kumpaniji fil-kampjun. Barra minn hekk, dawn id-dokumenti interni jistgħu jiġu pprovduti biss mill-banek, u għalhekk ma setgħux jiġu pprovduti permezz tar-risposti għall-kwestjonarju tal-kumpaniji fil-kampjun.

(140) Fl-aħħar nett, il-Kummissjoni ma kkunsidratx li kienet imponiet piż mhux raġonevoli fuq il-GTĊ. Mill-bidu, il-Kummissjoni llimitat l-investigazzjoni tagħha għal dawk l-istituzzjonijiet finanzjarji li kienu pprovdew self lill-kumpaniji fil-kampjun. Il-Kummissjoni lanqas ma għabbiet lill-GTĊ bl-identifikazzjoni ta' dawn l-istituzzjonijiet finanzjarji, billi l-lista bl-ismijiet u l-indirizzi tal-banek, kif ukoll it-talba biex jibagħtu l-kwestjonarji, ġiet ipprovduta lill-GTĊ fil-bidu nett tal-investigazzjoni, f'Diċembru 2017. Dan ipprovda biżżejjed żmien biex il-GTĊ jikkonforma mat-talba tal-Kummissjoni. Madankollu, il-kwestjonarji tal-Kummissjoni effettivament intbagħtu biss mill-GTĊ lill-banek fit-28 ta' Marzu 2018, bi skadenza ta' tlett ijiem tax-xogħol biex il-banek iwieġbu. Dan id-dewmien ma jistax jiġi attribwit lill-Kummissjoni. Hija għalhekk ikkunsidrat li kienet għamlet l-almu tagħha biex tiffaċilita l-kompiti mitluba mill-GTĊ.

(141) Fin-nuqqas ta' informazzjoni kuntrarja riċevuta mill-GTĊ, il-Kummissjoni provviżorjament kellha toqgħod parzjalment fuq il-fatti disponibbli meta teżamina l-eżistenza u l-firxa tal-allegat sussidjar mogħti permezz ta' self preferenzjali.

3.2.1.2. Assigurazzjoni ta' kreditu għall-esportazzjoni

(142) Sinosure wieġbet parzjalment għall-kwestjonarju speċifiku rigward l-assigurazzjoni tal-kreditu għall-esportazzjoni pprovduta lill-kumpaniji fil-kampjun. Madankollu, Sinosure naqset milli tipprovdi d-dokumentazzjoni ta' sostenn mitluba fir-rigward tal-governanza korporattiva tagħha, bħar-Rapport Annwali tagħha jew l-Istatut ta' Assoċjazzjoni tagħha, bl-argument li din kienet informazzjoni kunfidenzjali.

(143) Sinosure lanqas ma tat informazzjoni speċifika dwar l-assigurazzjoni ta' kreditu għall-esportazzjoni pprovduta lill-industrija tat-tajers, il-livell tal-primjums tagħha jew ċifri dettaljati relatati mal-profittabbiltà tan-negozju tagħha tal-assigurazzjoni tal-kreditu għall-esportazzjoni.

(144) Fin-nuqqas ta' din l-informazzjoni, il-Kummissjoni kkunsidrat li ma kinitx irċeviet informazzjoni kruċjali rilevanti għal dan l-aspett tal-investigazzjoni.

(145) Huwa l-fehim tal-Kummissjoni li l-informazzjoni mitluba minn entitajiet tal-Istat (kemm kumpaniji kif ukoll istituzzjonijiet pubbliċi/finanzjarji) hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew prinċipali. Dan huwa wkoll il-każ għal Sinosure, li hija entità kompletament tal-Istat. Għalhekk, il-Kummissjoni infurmat lill-GTĊ li jista' jkollha tirrikorri għall-użu ta' fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz tal-assigurazzjoni ta' kreditu għall-esportazzjoni.

(146) Fit-tweġiba għall-ittra tal-Kummissjoni kif ukoll fil-kummenti għad-Dokument ta' Informazzjoni u għad-divulgazzjoni finali, il-GTĊ oġġezzjona għall-applikazzjoni tal-Artikolu 28(1) tar-Regolament bażiku fir-rigward tal-assigurazzjoni ta' kreditu għall-esportazzjoni, billi ġibed l-attenzjoni għall-fatt li Sinosure kienet ipprovdiet tweġiba għall-kwestjonarju, u kienet wieġbet għall-mistoqsijiet tal-Kummissjoni waqt il-verifika fuq il-post.

(147) Sinosure tabilħaqq ipprovdiet tweġiba għall-kwestjonarju u rappreżentanti minn Sinosure kienu preżenti fil-verifika fil-bini tal-GTĊ. Madankollu, kif imsemmi fil-premessi (142) u (143) hawn fuq, l-informazzjoni pprovduta ma kinitx kompluta, u ma ppermettietx lill-Kummissjoni tasal għal konklużjonijiet dwar partijiet kruċjali tal-investigazzjoni fir-rigward tal-assigurazzjoni ta' kreditu għall-esportazzjoni, jiġifieri jekk Sinosure hijiex korp pubbliku u jekk il-primjums imposti fuq il-kumpaniji inklużi fil-kampjun kinux konformi mas-suq.

(148) Il-Kummissjoni għalhekk ikkonkludiet li kellha toqgħod parzjalment fuq il-fatti disponibbli għas-sejbiet tagħha fir-rigward tal-assigurazzjoni ta' kreditu għall-esportazzjoni.

3.2.1.3. Forniment ta' inputs b'remunerazzjoni inqas minn adegwata

(149) L-ebda wieħed mill-produtturi tal-lastiku naturali, tal-lastiku sintetiku, tal-iswed tal-karbonju u tal-korda tan-najlon li kien ipprovda inputs lill-kumpaniji fil-kampjun ma wieġeb għall-kwestjonarji speċifiċi mressqa mill-GTĊ.

(150) Skont il-GTĊ, huwa ma kellu ebda awtorità li jitlob informazzjoni mingħand il-fornituri tal-Istat li ma weġbux għall-kwestjonarju, peress li dawn joperaw b'mod indipendenti mill-GTĊ. Il-Kummissjoni ma taqbilx ma' din il-pożizzjoni. Huwa l-fehim tal-Kummissjoni li l-informazzjoni mitluba minn entitajiet tal-Istat (kemm kumpaniji kif ukoll istituzzjonijiet pubbliċi/finanzjarji) hija disponibbli għall-GTĊ għall-entitajiet kollha fejn il-GTĊ huwa l-azzjonist ewlieni jew prinċipali.

(151) Barra minn hekk, il-GTĊ irrifjuta li jipprovdi sommarju bl-ismijiet u bl-istruttura tas-sjieda tal-produtturi Ċiniżi tal-inputs investigati, billi sostna li din kienet informazzjoni kunfidenzjali.

(152) Billi l-Kummissjoni ma kellha l-ebda informazzjoni dwar il-governanza korporattiva tal-produtturi tal-Istat li pprovdew inputs lill-kumpaniji fil-kampjun, u l-ebda informazzjoni speċifika għall-kumpaniji dwar l-iffissar tal-prezzijiet tal-inputs ipprovduti mill-fornituri ta' inputs lill-kumpaniji fil-kampjun, il-Kummissjoni kkunsidrat li ma kinitx irċeviet informazzjoni kruċjali rilevanti għal dan l-aspett tal-investigazzjoni.

(153) Għalhekk, il-Kummissjoni infurmat lill-GTĊ li jista' jkollha tirrikorri għall-użu ta' fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar mogħti permezz tal-għoti ta' inputs b'remunerazzjoni inqas minn dik adegwata.

(154) Fit-tweġiba għall-ittra tal-Kummissjoni kif ukoll fil-kummenti għad-Dokument ta' Informazzjoni, il-GTĊ oġġezzjona għall-applikazzjoni tal-Artikolu 28(1) tar-Regolament bażiku fir-rigward tal-forniment ta' inputs b'remunerazzjoni inqas minn dik adegwata, għall-istess raġunijiet kif żviluppat fil-premessa (137) hawn fuq. Rigward in-nuqqas ta' awtorità tal-GTĊ li jitlob informazzjoni mingħand il-produtturi, kif ukoll l-eżistenza ta' piż mhux raġonevoli impost fuq il-GTĊ, il-Kummissjoni żammet l-argument tagħha żviluppat fil-premessi (138) u (140) hawn fuq, li japplika wkoll għall-fornituri ta' inputs lill-kumpaniji fil-kampjun.

(155) Din l-informazzjoni nieqsa prinċipalment tikkonċerna żewġ aspetti: l-ewwel, informazzjoni dwar l-istruttura ta' sjieda u ta' governanza tal-produtturi li ma kkooperawx. Mingħajr din l-informazzjoni, il-Kummissjoni ma setgħetx tiddetermina jekk dawn il-produtturi humiex entitajiet pubbliċi jew le. It-tieni, informazzjoni speċifika għall-kumpaniji mingħand il-produtturi li ma kkooperawx, bħal pereżempju informazzjoni dwar l-iffissar tal-prezzijiet ta' inputs ipprovduti lill-kumpaniji fil-kampjun. Din l-informazzjoni hija meħtieġa fis-sens tal-Artikolu 28 tar-Regolament Bażiku sabiex jiġi stabbilit jekk id-dħul kienx ipprovdut f'remunerazzjoni inqas minn dik adegwata lill-kumpaniji fil-kampjun. Barra minn hekk, tali informazzjoni setgħet tingħata biss mill-produtturi, u għalhekk ma setgħetx tiġi pprovduta permezz tar-risposti għall-kwestjonarju tal-kumpaniji fil-kampjun.

(156) B'hekk, il-Kummissjoni sostniet li kellha toqgħod ukoll fuq il-fatti disponibbli għas-sejbiet tagħha dwar il-forniment ta' lastiku naturali, lastiku sintetiku, iswed tal-karbonju u korda tan-najlon b'remunerazzjoni inqas minn dik adegwata skont l-Artikolu 28(1).

3.2.2. L-applikazzjoni tad-dispożizzjonijiet tal-Artikolu 28(1) tar-Regolament bażiku għal produttur esportatur wieħed fir-rigward tal-assigurazzjoni ta' kreditu għall-esportazzjoni

(157) Xingyuan Group irrapporta fit-tweġiba tiegħu għall-kwestjonarju li huwa ma kellu ebda ftehim ta' assigurazzjoni tal-kreditu għall-esportazzjoni matul il-perjodu tal-investigazzjoni. Madankollu, wara ż-żjara ta' verifika, il-Kummissjoni sabet li l-kumpanija kienet irċeviet għotjiet fil-forma ta' rifużjonijiet tal-primjums tal-assigurazzjoni tal-kreditu għall-esportazzjoni mħallsa għas-sena 2016, li b'hekk ikopru l-perjodu tal-investigazzjoni. Id-dokumenti pprovduti ma jiċċarawx jekk dawn ir-rifużjonijiet jirrappreżentawx it-total tal-primjum imħallas mill-kumpanija għall-assigurazzjoni ta' esportazzjoni jew parti biss minnhom.

(158) F'dawn iċ-ċirkostanzi, il-Kummissjoni kkunsidrat li kienet irċeviet informazzjoni falza jew qarrieqa.

(159) Għalhekk, il-Kummissjoni nnotifikat lill-kumpanija li kienet se tikkunsidra li tibbaża s-sejbiet tagħha parzjalment fuq fatti disponibbli skont l-Artikolu 28(1) tar-Regolament bażiku (jiġifieri sa fejn kienet tikkonċerna l-informazzjoni relatata mal-assigurazzjoni tal-kreditu għall-esportazzjoni).

(160) Fit-tweġiba għall-ittra tal-Kummissjoni, il-kumpanija oġġezzjonat għall-applikazzjoni tal-Artikolu 28(1) tar-Regolament bażiku rigward l-assigurazzjoni ta' kreditu għall-esportazzjoni. Hija sostniet li peress li ma kenitx tesporta direttament, ma kellha l-ebda riskju ta' kreditu. Għalhekk, il-kumpanija ma kellha bżonn l-ebda assigurazzjoni ta' kreditu għall-esportazzjoni u ma setgħetx tirċievi rifużjonijiet ta' primjums li ma kenitx ħallset.

(161) Il-Kummissjoni aċċettat li l-kumpanija kienet tesporta biss indirettament lejn l-UE. Madankollu, l-allegazzjoni tal-kumpanija li ma kellhiex bżonn assigurazzjoni ta' kreditu għall-esportazzjoni u li ma setgħetx tirċievi rifużjonijiet għal primjum tal-assigurazzjoni li hija ma kinitx ħallset, kienet f'kontradizzjoni mal-evidenza fil-fajl, li kienet turi li l-kumpanija effettivament kienet irċeviet rifużjoni. Il-kumpanija naqset milli tispjega għaliex il-gvern kien se jipprovdi rifużjoni għal primjum li allegatament ma kienx tħallas. Il-Kummissjoni nnutat ukoll li d-definizzjoni tad-drittijiet u l-obbligi bejn il-kumpanija u n-negozjanti tagħha li jbigħu lill-UE ma kinitx ċara. Fil-fatt, il-kumpanija wettqet xi formalitajiet tal-esportazzjoni f'isem in-negozjanti li kienu qed ibigħu lill-UE matul il-perjodu ta' investigazzjoni, u rċeviet rinunzji ta' dazju fuq l-importazzjoni għal lastiku naturali użat f'tajers esportati, minkejja li ma esportathomx direttament.

(162) Fin-nuqqas ta' informazzjoni ġdida għall-kuntrarju mingħand il-kumpanija, il-Kummissjoni kkonkludiet li l-kumpanija kienet ipprovdiet informazzjoni żbaljata u mhux kompluta dwar l-assigurazzjoni tal-kreditu għall-esportazzjoni riċevuta matul il-perjodu tal-investigazzjoni. Il-Kummissjoni għalhekk serrħet fuq il-fatti disponibbli għas-sejbiet tagħha fir-rigward tal-assigurazzjoni ta' kreditu għall-esportazzjoni għal din il-kumpanija, li kienet tikkonsisti mill-ogħla ammont ta' sussidju li jikkonċerna l-assigurazzjoni tal-kreditu għall-esportazzjoni misjuba fil-kumpaniji l-oħra fil-kampjun.

3.2.3. L-applikazzjoni tad-dispożizzjonijiet tal-Artikolu 28(1) tar-Regolament bażiku għal produttur esportatur wieħed b'rabta mal-finanzjament preferenzjali

(163) Huaqin Rubber Industry Group u Yanzhou Yinhe Power Plant Co. Ltd. naqsu milli jipprovdu informazzjoni kompluta dwar il-ftehimiet ta' self tagħhom.

(164) Għalhekk, il-Kummissjoni nnotifikat lill-kumpaniji inkwistjoni li kienet se tikkunsidra li tibbaża s-sejbiet tagħha parzjalment fuq il-fatti disponibbli skont l-Artikolu 28(1) tar-Regolament bażiku (jiġifieri sa fejn kienet ikkonċernata l-informazzjoni relatata ma' dawn il-ftehimiet). Fit-tweġiba għall-ittra tal-Kummissjoni li infurmat lill-kumpaniji kkonċernati dwar il-possibbiltà ta' applikazzjoni tal-Artikolu 28(1) tar-regolament bażiku, huma oġġezzjonaw għal din l-applikazzjoni b'mod ġenerali.

(165) Madankollu, peress li ma ntbagħtet l-ebda evidenza dwar il-ftehimiet ta' self imsemmija fil-premessa (163) hawn fuq, il-Kummissjoni kompliet tiddependi parzjalment fuq il-fatti disponibbli għas-sejbiet tagħha fir-rigward ta' dawn il-ftehimiet ta' self.

3.3. Sussidji u programmi ta' sussidju fil-kamp ta' applikazzjoni tal-investigazzjoni attwali

(166) Abbażi tal-informazzjoni inkluża fl-ilment, fin-Notifika ta' Bidu u fit-tweġibiet għall-kwestjonarju tal-Kummissjoni, ġie investigat l-allegat sussidjar permezz tas-sussidji li ġejjin mill-GTĊ: (i) Self ta' politika preferenzjali, linji ta' kreditu, krediti tal-bejjiegħa tal-esportazzjoni u tax-xerrejja tal-esportazzjoni, finanzjament ieħor u garanziji; (ii) Assigurazzjoni tal-kreditu preferenzjali għall-esportazzjoni, (iii) Programmi ta' Għotjiet — Il-Programm Famous Brand; — Għotjiet ta' Għajnuna għall-Esportazzjoni, bħal pereżempju premjijiet għal intrapriżi esportaturi avvanzati jew għall-prestazzjoni tal-esportazzjoni, premju għall-ipproċessar tal-kummerċ, għotjiet għal investiment 'il barra; — Għotjiet tal-Protezzjoni Ambjentali, bħal, pereżempju, il-Fond speċjali għar-riforma tat-teknoloġija li tiffranka l-enerġija, il-fond għat-teknoloġija tal-produzzjoni nadifa, inċentivi għall-Protezzjoni Ambjentali u l-Konservazzjoni tar-Riżorsi; — Għotjiet relatati mat-titjib jew it-trasformazzjoni fit-teknoloġija, bħal, pereżempju, is-Sussidji tal-Fond Statali għal Proġetti Teknoloġiċi Ewlenin, il-promozzjoni ta' kompiti tar-R&Ż skont Pjanijiet ta' Appoġġ għax-Xjenza u t-Teknoloġija, il-Promozzjoni tal-Aġġustament, tar-Rivitalizzazzjoni u tar-Rinnovament fit-Teknoloġija fl-Industriji Ewlenin; — sussidji ad hoc mogħtija mill-awtoritajiet muniċipali/provinċjali; (iv) Dħul mitluf permezz ta' Programmi ta' Eżenzjoni u Tnaqqis tat-Taxxa Diretta — Privileġġi tal-EIT għal Impriżi tat-Teknoloġija Avvanzata u Ġdida; — Tpaċija tal-EIT għar-riċerka u l-iżvilupp; — Politiki tat-taxxa preferenzjali għar-Reġjun tal-Punent; — Eżenzjoni jew tnaqqis tat-Taxxa fuq l-Użu tal-Art; — Skontijiet lokali fuq it-taxxa; (v) Dħul mitluf permezz ta' Programmi tat-Taxxa Indiretta u t-Tariffi tal-Importazzjoni — Eżenzjonijiet mill-VAT u tnaqqis tat-tariffa tal-importazzjoni għall-użu ta' tagħmir u teknoloġija importati; — Eżenzjonijiet ta' tariffi fuq l-importazzjoni għall-ipproċessar tal-kummerċ; (vi) Il-provvista ta' prodotti u servizzi mill-gvern għal remunerazzjoni inqas minn dik adegwata (less than adequate remuneration, LTAR) — Forniment mill-gvern ta' lastiku naturali b'remunerazzjoni inqas minn dik adegwata; — Forniment mill-gvern ta' lastiku sintetiku b'remunerazzjoni inqas minn dik adegwata; — Il-provvista ta' iswed tal-karbonju mill-gvern b'remunerazzjoni inqas minn dik adegwata; — Forniment mill-gvern ta' korda tan-najlon b'remunerazzjoni inqas minn dik adegwata; — Forniment mill-gvern ta' elettriku b'remunerazzjoni inqas minn dik adegwata; — Forniment mill-gvern ta' art u drittijiet tal-użu tal-art b'remunerazzjoni inqas minn dik adegwata;

3.4. Finanzjament u assigurazzjoni preferenzjali: self

(167) Skont l-informazzjoni pprovduta mill-erba' gruppi ta' produtturi esportaturi inklużi fil-kampjun, 32 istituzzjoni finanzjarja li jinsabu fir-RPĊ kienu pprovdewlhom self. Minn dawn il-32 istituzzjoni finanzjarja, 27 kienu banek tal-Istat (37). Il-ħames istituzzjonijiet finanzjarji l-oħra kienu ta' sidien privati. Madankollu, tliet banek tal-Istat biss imlew il-kwestjonarju speċifiku, minkejja talba lill-GTĊ li kopriet l-istituzzjonijiet finanzjarji kollha li kienu pprovdew self lill-kumpaniji fil-kampjun.

3.4.1. Banek tal-Istat li jaġixxu bħala korpi pubbliċi

(168) Il-Kummissjoni vverifikat jekk il-banek tal-Istat kinux qegħdin jaġixxu bħala korpi pubbliċi fis-sens tal-Artikoli 3 u 2 (b) tar-Regolament bażiku. F'dan ir-rigward, it-test applikabbli biex jiġi stabbilit li impriża tal-Istat hija korp pubbliku huwa kif ġej (38): “Li jgħodd hu jekk entità jkollhiex l-awtorità li teżerċita l-funzjonijiet governattivi tagħha, iktar milli kif din l-awtorità tkun inkisbet. Hemm modi differenti ta' kif il-gvern fis-sens ristrett jista' jipprovdi lill-entitajiet b'awtorità. Għaldaqstant, tipi differenti ta' evidenza jistgħu jkunu rilevanti biex jintwera li tali awtorità tkun ingħatat lil entità partikolari. Evidenza li entità, fil-fatt, tkun qiegħda teżerċita l-funzjonijiet governattivi tagħha tista' sservi bħala evidenza li din għandha jew ingħatat awtorità governattiva, b'mod partikolari fejn tali evidenza tipponta lejn prattika sostnuta u sistematika. Minn dan isegwi, fil-fehma tagħna, li evidenza li gvern jeżerċita kontroll sinifikanti fuq entità u l-imġiba tagħha tista' sservi, f'ċerti ċirkostanzi, bħala evidenza li l-entità rilevanti għandha awtorità governattiva u teżerċita tali awtorità fit-twettiq ta' funzjonijiet governattivi. Madankollu, aħna nenfasizzaw li, apparti minn delega espliċita ta' awtorità fi strument legali, l-eżistenza ta' sempliċi rabtiet formali bejn entità u gvern fis-sens dejjaq tal-kelma x'aktarx ma tkunx biżżejjed biex jiġi stabbilit il-pussess neċessarju ta' awtorità governattiva. Għalhekk, pereżempju, is-sempliċi fatt li gvern ikun l-azzjonista maġġoritarju ta' entità ma jurix li l-gvern jeżerċita kontroll sinifikanti fuq l-imġiba ta' dik l-entità, u ferm inqas li l-gvern taha awtorità governattiva. F'xi okkażjonijiet, madankollu, fejn l-evidenza tkun turi li jkun hemm bosta indizji formali ta' kontroll tal-gvern u jkun hemm ukoll evidenza li dan il-kontroll ikun ġie eżerċitat b'mod sinifikanti, evidenza bħal din tista' tippermetti l-inferenza li l-entità kkonċernata tkun qed teżerċita awtorità governattiva.” Fil-każ preżenti, il-konklużjoni li l-banek tal-Istat jgawdu l-awtorità li jeżerċitaw funzjonijiet governattivi hija bbażata fuq indizji formali ta' kontroll tal-gvern u evidenza li turi li dan ġie eżerċitat b'mod sinifikanti.

(169) Il-Kummissjoni fittxet informazzjoni dwar is-sjieda tal-Istat, kif ukoll indizji formali ta' kontroll tal-gvern fil-banek tal-Istat. Hija analizzat ukoll jekk il-kontroll kienx ġie eżerċitat b'mod sinifikanti. Għal dan il-għan, il-Kummissjoni kellha parzjalment tiddependi fuq il-fatti disponibbli minħabba r-rifjut tal-GTĊ u tal-banek tal-istat li jipprovdu evidenza dwar il-proċess ta' teħid ta' deċiżjonijiet li kien wassal għas-self preferenzjali.

(170) Sabiex twettaq din l-analiżi, il-Kummissjoni l-ewwel eżaminat l-informazzjoni għat-tliet banek tal-Istat li kienu mlew il-kwestjonarju speċifiku u ppermettew li ssir verifika.

3.4.1.1. Il-banek tal-Istat li kkooperaw

(171) It-tliet banek tal-Istat li ġejjin ipprovdew tweġiba għall-kwestjonarju, li ġiet ivverifikata fuq il-post: EXIM, ABC, u BOC.

(a) Is-sjieda u l-indizji formali tal-kontroll mill-GTĊ

(172) Abbażi tal-informazzjoni li rċeviet fit-tweġiba għall-kwestjonarju u matul iż-żjara ta' verifika, il-Kummissjoni stabbilixxiet li l-GTĊ kellu, direttament jew indirettament, aktar minn 50 % tal-ishma f'kull waħda minn dawn l-istituzzjonijiet finanzjarji.

(173) F'dak li għandu x'jaqsam mal-indizji formali tal-kontroll mill-gvern tat-tliet banek tal-Istat li kkooperaw, il-Kummissjoni kkwalifikathom kollha bħala “istituzzjonijiet finanzjarji tal-Istat ewlenin”. B'mod partikolari, l-avviż “Regolamenti Interim dwar il-Bord tas-Superviżuri f'Istituzzjonijiet Finanzjarji tal-Istat Ewlenin” jgħid li: “L-istituzzjonijiet finanzjarji tal-Istat ewlenin imsemmija f'dawn ir-Regolamenti jirreferu għal banek pubbliċi tal-Istat, banek kummerċjali, kumpaniji tal-ġestjoni tal-assi finanzjarji, kumpaniji tat-titoli, kumpaniji tal-assigurazzjoni, eċċ. (li minn hawn 'il quddiem issir referenza għalihom bħala istituzzjonijiet finanzjarji tal-Istat), li lilhom il-Kunsill tal-Istat jibgħat bordijiet ta' superviżuri”.

(174) Il-Bord tas-Superviżuri tal-istituzzjonijiet finanzjarji tal-Istat ewlenin huwa maħtur skont ir- “Regolamenti Interim tal-Bord tas-Superviżuri tal-Istituzzjonijiet Finanzjarji tal-Istat Ewlenin”. Abbażi tal-Artikoli 3 u 5 ta' dawn ir-Regolamenti Interim, il-Kummissjoni stabbilixxiet li l-Membri tal-Bord tas-Superviżuri huma maħtura mill-Kunsill tal-Istat u responsabbli lejh, u dan juri l-kontroll istituzzjonali tal-Istat fuq l-attivitajiet kummerċjali tal-banek tal-Istat li kkoperaw. Minbarra dawn l-indizji ġeneralment applikabbli, il-Kummissjoni sabet dan li ġej fir-rigward tat-tliet banek tal-Istat:

EXIM

(175) EXIM ġie ffurmat u jopera skont “L-Avviż tat-Twaqqif tal-Export-Import Bank of China” maħruġ mill-Kunsill tal-Istat, kif ukoll skont l-Istatut ta' Assoċjazzjoni tal-EXIM. Skont l-Istatut ta' Assoċjazzjoni tiegħu, l-Istat jinnomina direttament il-maniġment ta' EXIM. Il-Bord tas-Superviżuri huwa maħtur mill-Kunsill tal-Istat skont ir- “Regolamenti Interim dwar il-Bordijiet tas-Superviżuri f'Istituzzjonijiet Finanzjarji tal-Istat Ewlenin” (id-Digriet tal-Kunsill tal-Istat Nru 282) u liġijiet u regolamenti oħra, u huwa responsabbli lejn il-Kunsill tal-Istat.

(176) L-Istatut ta' Assoċjazzjoni jsemmi wkoll li l-Kumitat tal-Partit tal-EXIM għandu rwol ewlieni u politiku biex jiżgura li l-politiki u l-iskjerament maġġuri tal-Partit u l-Istat jiġu implimentati mill-EXIM. It-tmexxija tal-Partit hija integrata fl-aspetti kollha tal-governanza korporattiva.

(177) L-Istatut ta' Assoċjazzjoni jiddikjara wkoll li EXIM hu ddedikat biex jappoġġa l-iżvilupp tal-kooperazzjoni kummerċjali u ekonomika barranija, l-investiment transfruntier, l-Inizjattiva “One Belt One Road”, il-kooperazzjoni fil-kapaċità